title: 2010/367/: Απόφαση της Επιτροπής, της 25ης Ιουνίου 2010 , για την εφαρμογή από τα κράτη μέλη προγραμμάτων επιτήρησης για τη γρίπη των πτηνών σε πουλερικά και άγρια πτηνά [κοινοποιηθείσα υπό τον αριθμό Ε(2010) 4190]  (Κείμενο που παρουσιάζει ενδιαφέρον για τον ΕΟΧ )

text:
               1.7.2010

               EL

               Επίσημη Εφημερίδα της Ευρωπαϊκής Ένωσης

               L 166/22

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Ιουνίου 2010
   για την εφαρμογή από τα κράτη μέλη προγραμμάτων επιτήρησης για τη γρίπη των πτηνών σε πουλερικά και άγρια πτηνά
   [κοινοποιηθείσα υπό τον αριθμό Ε(2010) 4190]
   (Κείμενο που παρουσιάζει ενδιαφέρον για τον ΕΟΧ)
   (2010/367/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
   την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (2), και ιδίως το άρθρο 4 παράγραφος 2,
   Εκτιμώντας τα ακόλουθα:

               (1)

               Η γρίπη των πτηνών αποτελεί λοιμώδη, ιογενή νόσο των πτηνών, συμπεριλαμβανομένων των πουλερικών. Οι λοιμώξεις από τους ιούς της γρίπης των πτηνών σε κατοικίδια πουλερικά προκαλούν δύο κύριες μορφές της εν λόγω νόσου, οι οποίες διακρίνονται από τη λοιμοτοξικότητά τους. Η χαμηλής παθογονικότητας μορφή της νόσου κατά κανόνα προκαλεί ήπια μόνο συμπτώματα, ενώ η υψηλής παθογονικότητας μορφή της έχει ως αποτέλεσμα πολύ υψηλά ποσοστά θνησιμότητας στα περισσότερα είδη πουλερικών. Η εν λόγω νόσος μπορεί να έχει σοβαρό αντίκτυπο στην κερδοφορία της πτηνοτροφίας.

               (2)

               Η οδηγία 2005/94/ΕΚ προβλέπει μέτρα για τον έλεγχο των εστιών, σε πουλερικά και άλλα πτηνά σε αιχμαλωσία, γρίπης των πτηνών υψηλής παθογονικότητας (ΓΠΥΠ) και γρίπης των πτηνών χαμηλής παθογονικότητας (ΓΠΧΠ) που προκαλείται από τους υποτύπους Η5 και Η7 του ιού της γρίπης των πτηνών, όπως ορίζεται στην εν λόγω οδηγία. Η οδηγία 2005/94/ΕΚ προβλέπει επίσης ορισμένα μέτρα πρόληψης σχετικά με την επιτήρηση και την έγκαιρη ανίχνευση των ιών της γρίπης των πτηνών.

               (3)

               Η οδηγία 2005/94/ΕΚ ορίζει ότι τα κράτη μέλη πρέπει να εφαρμόζουν υποχρεωτικά προγράμματα επιτήρησης. Τα εν λόγω προγράμματα επιτήρησης στοχεύουν στην εξακρίβωση της κυκλοφορίας ιών ΓΠΧΠ στα πουλερικά, ειδικότερα όσον αφορά τα είδη υδρόβιων πτηνών, πριν υπάρξει διασπορά στον πληθυσμό των πουλερικών, έτσι ώστε να μπορούν να ληφθούν μέτρα ελέγχου για να αποτραπεί ενδεχομένως μεταλλαγή σε ιό ΓΠΥΠ, εξέλιξη που θα είχε καταστρεπτικές συνέπειες.

               (4)

               Η οδηγία 2005/94/ΕΚ προβλέπει, επίσης, την εφαρμογή προγραμμάτων επιτήρησης στα άγρια πτηνά που θα βοηθήσουν, με βάση τακτική, επικαιροποιημένη εκτίμηση της επικινδυνότητας, να γίνουν σήμερα γνωστές οι απειλές που οφείλονται στα άγρια πτηνά σε σχέση με κάθε ιό της γρίπης που προέρχεται από πτηνά.

               (5)

               Η απόφαση 2007/268/ΕΚ της Επιτροπής για την εφαρμογή προγραμμάτων επιτήρησης για τη γρίπη των πτηνών σε πουλερικά και άγρια πτηνά στα κράτη μέλη και για την τροποποίηση της απόφασης 2004/450/ΕΚ (3) εκδόθηκε προκειμένου να καθοριστούν οι κατευθυντήριες γραμμές για την εφαρμογή τέτοιων προγραμμάτων επιτήρησης.

               (6)

               Από την ημερομηνία έκδοσης της εν λόγω απόφασης, η αποκτηθείσα εμπειρία από την υλοποίηση των προγραμμάτων επιτήρησης στα κράτη μέλη, η επιστημονική πρόοδος και τα συμπεράσματα της έρευνας δείχνουν ότι ορισμένα είδη πουλερικών και κατηγορίες παραγωγής πουλερικών διατρέχουν υψηλότερο κίνδυνο να προσβληθούν από ιούς της γρίπης των πτηνών σε σχέση με άλλα είδη και κατηγορίες, λαμβανομένων επίσης υπόψη της θέσης της εκμετάλλευσης και άλλων παραγόντων κινδύνου.

               (7)

               Η απειλή της εισαγωγής του ιού ΓΠΥΠ του υποτύπου Η5Ν1 από τη Νοτιοανατολική Ασία στην Ευρώπη μέσω της εξάπλωσής του προς τα δυτικά το 2005 επίσπευσε την υιοθέτηση πρόσθετων μέτρων με στόχο την ετοιμότητα και την έγκαιρη ανίχνευση του συγκεκριμένου τύπου του ιού στα πουλερικά και τα άγρια πτηνά.

               (8)

               Η απόφαση 2005/731/ΕΚ της Επιτροπής, της 17ης Οκτωβρίου 2005, για τον καθορισμό πρόσθετων απαιτήσεων για την επιτήρηση της γρίπης των ορνίθων στα άγρια πτηνά (4) προβλέπει ότι τα κράτη μέλη προβαίνουν στις κατάλληλες ρυθμίσεις ώστε να κοινοποιούν στις αρμόδιες αρχές τυχόν μη φυσιολογική θνησιμότητα ή αξιοσημείωτες εστίες νόσου για τα άγρια πτηνά και ιδίως τα υδρόβια άγρια πτηνά. Πρέπει επίσης να πραγματοποιείται δειγματοληψία και εργαστηριακές δοκιμές για τον ιό της γρίπης των πτηνών.

               (9)

               Είναι σκόπιμο οι απαιτήσεις που καθορίζονται στην απόφαση 2005/731/ΕΚ να περιληφθούν στην παρούσα απόφαση.

               (10)

               Από το 2006 ως το 2009, περισσότερα από 350 000 άγρια πτηνά έχουν επιλεγεί για δειγματοληψία και έχουν δοκιμαστεί για τη γρίπη των πτηνών. Κατά μέσον όρο, η επιτήρηση στα κράτη μέλη πραγματοποιήθηκε με δειγματοληψία σε ζώντα πτηνά στο 75 % των περιπτώσεων και με δειγματοληψία σε ασθενή ή νεκρά πτηνά στο 25 % των περιπτώσεων.

               (11)

               Περισσότερα από 1 000 νεκρά ή άρρωστα πτηνά βρέθηκαν θετικά στη δοκιμή για ΓΠΥΠ του υποτύπου Η5Ν1, ενώ μόνο πέντε πτηνά περίπου που συμμετείχαν στο δείγμα ως υγιή ζώντα πτηνά βρέθηκαν θετικά στον ιό κατά τη διάρκεια της ίδιας περιόδου διάρκειας τεσσάρων ετών. Οι υποτύποι ΓΠΧΠ απομονώθηκαν σχεδόν αποκλειστικά από τα δείγματα που λήφθηκαν από ζώντα πτηνά.

               (12)

               Τα συμπεράσματα που περιέχονται στις ετήσιες εκθέσεις σχετικά με την επιτήρηση της γρίπης των πτηνών (5) στην Ένωση, οι οποίες συντάσσονται από το εργαστήριο αναφοράς της ΕΕ (EURL) για τη γρίπη των πτηνών, οι επιστημονικές γνώμες της Ευρωπαϊκής Αρχής για την Ασφάλεια Τροφίμων (ΕΑΑΤ) (6)
                   (7)
                   (8) και το έργο της πρόσφατα συσταθείσας ομάδας εργασίας για την επιτήρηση ζωονόσων (TFADS) έχουν δείξει ότι πρέπει να γίνουν ορισμένες τροποποιήσεις στη σημερινή στρατηγική επιτήρησης των πουλερικών και των άγριων πτηνών με στόχο να εδραιωθεί μια προσέγγιση βάσει επικινδυνότητας, η οποία θεωρείται η καταλληλότερη στρατηγική επιτήρησης για την ενημέρωση των αρμόδιων αρχών όσον αφορά την πρόληψη και τον έλεγχο των νόσων, με στόχο την προστασία των εκμεταλλεύσεων πουλερικών και άλλων πτηνών σε αιχμαλωσία.

               (13)

               Η επιτήρηση βάσει επικινδυνότητας θα πρέπει να συμπληρώνει τα συστήματα έγκαιρης ανίχνευσης της γρίπης των πτηνών στα πουλερικά, όπως τα συστήματα που προβλέπονται στο άρθρο 2 της απόφασης 2005/734/ΕΚ της Επιτροπής, της 19ης Οκτωβρίου 2005, για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές (9), καθώς και στο κεφάλαιο ΙΙ σημείο 2 του παραρτήματος της απόφασης 2006/437/ΕΚ της Επιτροπής, της 4ης Αυγούστου 2006, για την έγκριση διαγνωστικού εγχειριδίου για τη γρίπη των πτηνών όπως προβλέπεται στην οδηγία 2005/94/ΕΚ του Συμβουλίου (10).

               (14)

               Οι κατευθυντήριες γραμμές για την επιτήρηση της γρίπης των πτηνών στα πουλερικά και τα άγρια πτηνά που ορίζονται στην απόφαση 2007/268/ΕΚ θα πρέπει, επομένως, να αναθεωρηθούν, βάσει της πείρας και των επιστημονικών στοιχείων που έχουν αποκτηθεί, και να αντικατασταθούν από τις κατευθυντήριες γραμμές που ορίζονται στην παρούσα απόφαση.

               (15)

               Για λόγους συνέπειας της ενωσιακής νομοθεσίας, η δειγματοληψία και οι εργαστηριακές δοκιμές θα πρέπει να διενεργούνται σύμφωνα με τις διαδικασίες που ορίζονται στην απόφαση 2006/437/ΕΚ, εκτός αν ορίζεται διαφορετικά.

               (16)

               Για λόγους συνέπειας της ενωσιακής νομοθεσίας, κατά την εφαρμογή των προγραμμάτων επιτήρησης σε άγρια πτηνά θα πρέπει να τηρούνται πλήρως οι απαιτήσεις της οδηγίας 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (11) ειδικότερα όσον αφορά τις διαδικασίες σχεδιασμού και τις διαδικασίες δειγματοληψίας που περιγράφονται στο παράρτημα ΙΙ μέρος 1 τμήματα 2 και 3 της παρούσας απόφασης.

               (17)

               Οι αποφάσεις 2005/731/ΕΚ και 2007/268/ΕΚ καταργούνται.

               (18)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη λαμβάνουν τα απαραίτητα μέτρα για να εξασφαλίσουν ότι οι αρμόδιες αρχές προβαίνουν στις κατάλληλες ρυθμίσεις με τις οργανώσεις παρατήρησης και δακτυλίωσης των άγριων πτηνών, με τις οργανώσεις των κυνηγών και με άλλες σχετικές οργανώσεις προκειμένου να εξασφαλιστεί ότι πρέπει να κοινοποιούν στις αρμόδιες αρχές χωρίς καθυστέρηση τυχόν μη φυσιολογική θνησιμότητα ή αξιοσημείωτες εστίες νόσου που εκδηλώνονται σε άγρια πτηνά και ειδικότερα υδρόβια άγρια πτηνά.
   Άρθρο 2
   1.   Τα κράτη μέλη εξασφαλίζουν ότι, αμέσως μετά την παραλαβή από την αρμόδια αρχή οποιασδήποτε κοινοποίησης, όπως προβλέπεται στο άρθρο 1, και όταν δεν εντοπίζεται άλλη σαφής αιτία νόσου εκτός από τη γρίπη των πτηνών, η αρμόδια αρχή μεριμνά ώστε:

               α)

               να λαμβάνονται κατάλληλα δείγματα από νεκρά πτηνά και, αν είναι δυνατόν, από άλλα πτηνά που ήρθαν σε επαφή με τα νεκρά πτηνά·

               β)

               τα δείγματα αυτά να υποβάλλονται σε εργαστηριακές δοκιμές για την ανίχνευση του ιού της γρίπης των πτηνών.

         2.   Οι διαδικασίες δειγματοληψίας και δοκιμών διενεργούνται σύμφωνα με τα κεφάλαια ΙΙ έως VIII του διαγνωστικού εγχειριδίου για τη γρίπη των πτηνών που εγκρίθηκε με την απόφαση 2006/437/ΕΚ.
   3.   Τα κράτη μέλη ενημερώνουν την Επιτροπή χωρίς καθυστέρηση σε περίπτωση εργαστηριακών δοκιμών, που προβλέπονται στην παράγραφο 1 στοιχείο β), με θετικά αποτελέσματα για τον υψηλής παθογονικότητας ιό της γρίπης των πτηνών (ΥΠΓΠ).
   Άρθρο 3
   Τα προγράμματα επιτήρησης για τη γρίπη των πτηνών στα πουλερικά και τα άγρια πτηνά που πρόκειται να εφαρμοστούν από τα κράτη μέλη, σύμφωνα με το άρθρο 4 παράγραφος 1 της οδηγίας 2005/94/ΕΚ, συμμορφώνονται με τις κατευθυντήριες γραμμές που ορίζονται στα παραρτήματα I και II της παρούσας απόφασης.
   Άρθρο 4
   Με την επιφύλαξη των απαιτήσεων που προβλέπονται στη ενωσιακή νομοθεσία, η αρμόδια αρχή εξασφαλίζει ότι όλα τα θετικά και αρνητικά αποτελέσματα τόσο της ορολογικής όσο και της ιολογικής διερεύνησης για τη γρίπη των πτηνών τα οποία προκύπτουν στο πλαίσιο προγραμμάτων επιτήρησης για τα πουλερικά και τα άγρια πτηνά, αναφέρονται κάθε έξι μήνες στην Επιτροπή. Τα αποτελέσματα υποβάλλονται μέσω του ηλεκτρονικού συστήματος της Επιτροπής κάθε χρόνο μέχρι τις 31 Ιουλίου για τους προηγούμενους έξι μήνες (από την 1η Ιανουαρίου μέχρι τις 30 Ιουνίου) και μέχρι τις 31 Ιανουαρίου για τους προηγούμενους έξι μήνες (από την 1η Ιουλίου μέχρι τις 31 Δεκεμβρίου).
   Άρθρο 5
   Οι αποφάσεις 2005/731/ΕΚ και 2007/268/ΕΚ καταργούνται.
   Άρθρο 6
   Η παρούσα απόφαση απευθύνεται στα κράτη μέλη.

      Βρυξέλλες, 25 Ιουνίου 2010.

            Για την Επιτροπή

         John DALLI

            Μέλος της Επιτροπής

      (1)  ΕΕ L 224 της 18.8.1990, σ. 29.

      (2)  ΕΕ L 10 της 14.1.2006, σ. 16.

      (3)  ΕΕ L 115 της 3.5.2007, σ. 3.

      (4)  ΕΕ L 274 της 20.10.2005, σ. 93.

      (5)  Ιστοχώρος της Ευρωπαϊκής Επιτροπής: http://ec.europa.eu/food/animal/diseases/controlmeasures/avian/eu_resp_surveillance_en.htm

      (6)  EFSA Journal (2005) 266, 1-21·Scientific Opinion on Animal health and welfare aspects of Avian Influenza (Επιστημονική γνώμη σχετικά με την υγεία των ζώων και ορισμένες πτυχές της καλής μεταχείρισης των ζώων που συνδέονται με τη γρίπη των πτηνών).

      (7)  EFSA Journal (2008) 715, 1-161, Scientific Opinion on Animal health and welfare aspects of avian influenza and the risks of its introduction into the EU poultry holdings (Επιστημονική γνώμη σχετικά με την υγεία των ζώων και ορισμένες πτυχές της καλής μεταχείρισης των ζώων που συνδέονται με τη γρίπη των πτηνών και τους κινδύνους από την εισαγωγή της στις εκμεταλλεύσεις πουλερικών της ΕΕ).

      (8)  EFSA Journal (2006) 357, 1-46, Opinion on Migratory birds and their possible role in the spread of highly pathogenic Avian Influenza (Γνώμη σχετικά με τα αποδημητικά πτηνά και τον ενδεχόμενο ρόλο τους στην εξάπλωση της γρίπης των πτηνών υψηλής παθογονικότητας).

      (9)  ΕΕ L 274 της 20.10.2005, σ. 105.

      (10)  ΕΕ L 237 της 31.8.2006, σ. 1.

      (11)  ΕΕ L 20 της 26.1.2010, σ. 7.

      ΠΑΡΑΡΤΗΜΑ I

         Κατευθυντήριες γραμμές για την εφαρμογή προγραμμάτων επιτήρησης για τη γρίπη των πτηνών στα πουλερικά

      1.   Στόχοι των προγραμμάτων επιτήρησης

      Στόχος των προγραμμάτων επιτήρησης της γρίπης των πτηνών στα πουλερικά είναι να ενημερώνονται οι αρμόδιες αρχές για την κυκλοφορία του ιού της γρίπης των πτηνών με σκοπό τον έλεγχο της νόσου σύμφωνα με την οδηγία 2005/94/ΕΚ μέσω της ετήσιας ανίχνευσης στο πλαίσιο της ενεργητικής επιτήρησης για:

                  α)

                  τη γρίπη των πτηνών χαμηλής παθογονικότητας (ΓΠΧΠ) των υποτύπων H5 και H7 σε ορνιθοειδή (συγκεκριμένα, κοτόπουλα, γαλοπούλες, φραγκόκοτες, φασιανούς, πέρδικες και ορτύκια) και στρουθιονίδες, κατά τρόπο ώστε να συμπληρώνονται άλλα υπάρχοντα συστήματα έγκαιρης ανίχνευσης·

                  β)

                  τη ΓΠΧΠ των υποτύπων H5 και H7 και τη γρίπη των πτηνών υψηλής παθογονικότητας (ΓΠΥΠ) στα κατοικίδια υδρόβια πτηνά (συγκεκριμένα, πάπιες, χήνες και πρασινοκεφαλόπαπιες για την ανανέωση των αποθεμάτων θηραμάτων)·

            2.   Σχεδιασμός της επιτήρησης

      Διενεργείται δειγματοληψία και ορολογικές δοκιμές σε εκμεταλλεύσεις πουλερικών προκειμένου να ανιχνευθεί η παρουσία αντισωμάτων στη γρίπη των πτηνών, όπως ορίζεται στην οδηγία 2005/94/ΕΚ.
      Η ενεργητική αυτή επιτήρηση συμπληρώνει τα συστήματα έγκαιρης ανίχνευσης που υπάρχουν ήδη στα κράτη μέλη, όπως προβλέπεται στην απόφαση 2005/734/ΕΚ και στο κεφάλαιο ΙΙ του διαγνωστικού εγχειριδίου για τη γρίπη των πτηνών που εγκρίθηκε με την απόφαση 2006/437/ΕΚ της Επιτροπής («το διαγνωστικό εγχειρίδιο»)· ειδικότερα, τα συστήματα που εφαρμόζονται σε εκμεταλλεύσεις πουλερικών που θεωρούνται περισσότερο ευπρόσβλητες από τη γρίπη των πτηνών.
      Υπάρχουν δύο διεθνώς αναγνωρισμένες βασικές μέθοδοι επιτήρησης για τις ζωονόσους: α) η επιτήρηση βάσει επικινδυνότητας και β) η επιτήρηση βάσει αντιπροσωπευτικής δειγματοληψίας.
      2.1.   Επιτήρηση βάσει επικινδυνότητας (RBS)

      Η επιτήρηση βάσει επικινδυνότητας είναι η προτιμώμενη μέθοδος για τη διενέργεια της επιτήρησης για τη γρίπη των πτηνών, με τρόπο στοχευμένο και αποδοτικό.
      Τα κράτη μέλη που επιλέγουν αυτή τη μέθοδο προσδιορίζουν τους σχετικούς διαύλους κινδύνου λοίμωξης για τα σμήνη πουλερικών καθώς και το πλαίσιο της δειγματοληψίας για τις εκμεταλλεύσεις πουλερικών που έχουν χαρακτηριστεί ως ιδιαίτερα ευπρόσβλητες από τη γρίπη των πτηνών.
      Ο κατάλογος των κριτηρίων και των παραγόντων κινδύνου που παρατίθεται στο τμήμα 4.1 δεν είναι εξαντλητικός, ωστόσο, αποτελεί μια ένδειξη για τον τρόπο στοχοθέτησης της δειγματοληψίας και των δοκιμών για τα είδη πουλερικών και τις κατηγορίες παραγωγής πουλερικών στα διαφορετικά συστήματα εκτροφής. Ανάλογα με την επιμέρους κατάσταση της υγείας των ζώων στο οικείο κράτος μέλος, ίσως χρειαστεί να σταθμιστούν διαφορετικά.
      2.2.   Επιτήρηση βάσει αντιπροσωπευτικής δειγματοληψίας

      Αν ένα κράτος μέλος δεν είναι σε θέση να αξιολογήσει, με βάση επαρκή στοιχεία, τους διαύλους κινδύνου λοίμωξης για τα σμήνη πουλερικών στην επικράτειά του, εφαρμόζει την επιτήρηση με βάση ένα σύστημα αντιπροσωπευτικής δειγματοληψίας. Ανάλογα με τα είδη των πουλερικών, ο αριθμός των εκμεταλλεύσεων πουλερικών που επιλέγονται για τη δειγματοληψία πρέπει να αντιστοιχεί στους αριθμούς που παρατίθενται στους πίνακες 1 και 2.
      Η δειγματοληψία για τις ορολογικές δοκιμές για τη γρίπη των πτηνών διενεργείται σε όλη την επικράτεια του κράτους μέλους, έτσι ώστε τα δείγματα να μπορούν να θεωρηθούν αντιπροσωπευτικά για όλο το κράτος μέλος.
      3.   Πληθυσμοί-στόχος

      Η Στο πρόγραμμα επιτήρησης περιλαμβάνεται δειγματοληψία από τα ακόλουθα είδη πουλερικών και κατηγοριών παραγωγής:

                  α)

                  ωοτόκες όρνιθες·

                  β)

                  ωοτόκες όρνιθες ελεύθερης βοσκής·

                  γ)

                  κοτόπουλα αναπαραγωγής·

                  δ)

                  γαλοπούλες αναπαραγωγής·

                  ε)

                  πάπιες αναπαραγωγής·

                  στ)

                  χήνες αναπαραγωγής·

                  ζ)

                  γαλοπούλες πάχυνσης·

                  η)

                  πάπιες πάχυνσης·

                  θ)

                  χήνες πάχυνσης·

                  ι)

                  εκτρεφόμενα πτερωτά θηράματα (ορνιθοειδή) με επίκεντρο τα ενήλικα πτηνά, όπως τα πτηνά αναπαραγωγής·

                  ια)

                  εκτρεφόμενα πτερωτά θηράματα (υδρόβια πτηνά)·

                  ιβ)

                  στρουθιονίδες.

            Στις ακόλουθες συγκεκριμένες εξαιρετικές περιστάσεις, μπορούν επίσης να περιληφθούν οι ακόλουθες κατηγορίες πουλερικών:

                  ιγ)

                  κοτόπουλα κρεατοπαραγωγής, αλλά μόνο όταν: i) διατηρούνται, σε σημαντικό αριθμό, σε παραγωγή ελεύθερης βοσκής και ii) θεωρείται ότι διατρέχουν υψηλότερο κίνδυνο λοίμωξης από τη γρίπη των πτηνών·

                  ιδ)

                  οικόσιτα σμήνη: διαδραματίζουν γενικά δευτερεύοντα ρόλο στην κυκλοφορία και τη διασπορά ιών και η δειγματοληψία τους απαιτεί σημαντικούς πόρους· ωστόσο, σε ορισμένα κράτη μέλη τα οικόσιτα σμήνη ενδέχεται να αποτελούν υψηλότερο κίνδυνο λοίμωξης από τη γρίπη των πτηνών λόγω της παρουσίας τους σε σημαντικούς αριθμούς, της εγγύτητάς τους με τις εμπορικές εκμεταλλεύσεις πουλερικών, της συμμετοχής τους στο τοπικό/περιφερειακό εμπόριο και λόγω άλλων κριτηρίων και παραγόντων κινδύνου όπως αναφέρονται στο τμήμα 4.1, ειδικότερα όσον αφορά τη σύνθεση ανά είδος.

            Εντούτοις, όταν παρέχεται μια πλήρως τεκμηριωμένη αιτιολόγηση όσον αφορά το επίπεδο επικινδυνότητας για μια κατηγορία παραγωγής πουλερικών (όπως τα κοτόπουλα αναπαραγωγής που εκτρέφονται σε συνθήκες υψηλής βιοασφάλειας), τότε μπορούν και να εξαιρεθούν από τη δειγματοληψία.
      4.   Μέθοδος επιτήρησης βάσει επικινδυνότητας

      Η επιλογή για την επιτήρηση βάσει επικινδυνότητας πρέπει να βασιστεί σε μια αξιολόγηση σε επίπεδο κρατών μελών, κατά την οποία εξετάζονται τουλάχιστον τα ακόλουθα κριτήρια και οι παράγοντες επικινδυνότητας:
      4.1.   Κριτήρια και παράγοντες επικινδυνότητας

      4.1.1.   Κριτήρια και παράγοντες επικινδυνότητας για την εισαγωγή ιών στις εκμεταλλεύσεις πουλερικών λόγω της άμεσης ή έμμεσης έκθεσης στα άγρια πτηνά, ιδιαίτερα στα πτηνά που ταυτοποιούνται ως «στοχευόμενα είδη»

                  α)

                  Η τοποθεσία της εκμετάλλευσης πουλερικών όσον αφορά την εγγύτητα με υγρότοπους, νερόλακκους, έλη, λίμνες, ποταμούς ή θαλάσσιες ακτές όπου ενδέχεται να συγκεντρώνονται άγρια υδρόβια αποδημητικά πτηνά.

                  β)

                  Η τοποθεσία της εκμετάλλευσης πουλερικών σε περιοχές με υψηλή πυκνότητα αποδημητικών άγριων πτηνών, ειδικότερα εκείνων των πτηνών που χαρακτηρίζονται ως «στοχευόμενα είδη» για την ανίχνευση του ιού ΓΠΥΠ H5N1 και απαριθμούνται στο μέρος 2 του παραρτήματος ΙΙ.

                  γ)

                  Η τοποθεσία της εκμετάλλευσης πουλερικών όσον αφορά την εγγύτητα με τους τόπους ανάπαυσης και αναπαραγωγής των αποδημητικών άγριων υδρόβιων πτηνών, ειδικότερα όταν αυτοί οι τόποι συνδέονται, μέσω των μετακινήσεων των αποδημητικών πτηνών, με τις περιοχές όπου είναι γνωστό ότι ο ιός ΓΠΥΠ Η5Ν1 προσβάλλει τα άγρια πτηνά ή τα πουλερικά.

                  δ)

                  Οι εκμεταλλεύσεις πουλερικών ελεύθερης βοσκής, ή οι εκμεταλλεύσεις πουλερικών όπου τα πουλερικά ή άλλα πτηνά σε αιχμαλωσία φυλάσσονται σε υπαίθριους χώρους οποιασδήποτε εγκατάστασης όπου δεν είναι δυνατόν να αποφευχθεί επαρκώς η επαφή με άγρια πτηνά.

                  ε)

                  Χαμηλό επίπεδο βιοασφάλειας στην εκμετάλλευση πουλερικών, μεταξύ άλλων και στη μέθοδο αποθήκευσης των ζωοτροφών και στη χρήση επιφανειακών υδάτων.

            4.1.2.   Κριτήρια και παράγοντες επικινδυνότητας όσον αφορά τη διασπορά του ιού μέσα στην εκμετάλλευση πουλερικών και μεταξύ εκμεταλλεύσεων πουλερικών, καθώς επίσης και συνέπειες (αντίκτυπος) της διασποράς της γρίπης των πτηνών από τα πουλερικά στα πουλερικά και μεταξύ εκμεταλλεύσεων πουλερικών.

                  α)

                  Η παρουσία περισσότερων του ενός είδους πουλερικών στην ίδια εκμετάλλευση πουλερικών, ειδικότερα η παρουσία οικόσιτων παπιών και χηνών μαζί με άλλα είδη πουλερικών.

                  β)

                  Το είδος της παραγωγής πουλερικών και τα είδη πουλερικών στην εκμετάλλευση που, σύμφωνα με τα στοιχεία επιτήρησης, παρουσιάζουν μεγαλύτερο ποσοστό ανίχνευσης της λοίμωξης από τη γρίπη των πτηνών στο κράτος μέλος, όπως οι εκμεταλλεύσεις παπιών και πουλερικών που προορίζονται για την ανανέωση των αποθεμάτων θηραμάτων (ειδικά των εκτρεφόμενων πρασινοκέφαλων παπιών).

                  γ)

                  Η τοποθεσία της εκμετάλλευσης πουλερικών σε περιοχές με υψηλή πυκνότητα εκμεταλλεύσεων πουλερικών.

                  δ)

                  Εμπορικά χαρακτηριστικά, συμπεριλαμβανομένων των εισαγωγών και της σχετικής έντασης της κινητικότητας, άμεσης και έμμεσης, των πουλερικών καθώς και άλλων παραγόντων περιλαμβανομένων των οχημάτων, του εξοπλισμού και των προσώπων.

                  ε)

                  Η παρουσία κατηγοριών μακρόβιων πουλερικών και ομάδων πουλερικών διαφόρων ηλικιών στην εκμετάλλευση (όπως τα ωοτόκα πουλερικά).

            4.2.   Στοχοθέτηση των πληθυσμών σε κίνδυνο

      Το επίπεδο στοχοθέτησης πρέπει να απεικονίζει τον αριθμό και τη στάθμιση των παραγόντων επικινδυνότητας σε τοπικό επίπεδο στην εκμετάλλευση πουλερικών.
      Η αρμόδια αρχή μπορεί να εξετάσει άλλους παράγοντες επικινδυνότητας στην αξιολόγησή της κατά το σχεδιασμό της επιτήρησης και πρέπει να γίνει η κατάλληλη αναφορά και αιτιολόγηση στο πρόγραμμα επιτήρησής της.
      4.3.   Στοχοθέτηση των εκμεταλλεύσεων πουλερικών που επιλέγονται για δειγματοληψία

      Οι πίνακες 1 και 2 μπορούν να χρησιμοποιηθούν ως βάση προκειμένου να καθοριστεί ο αριθμός των εκμεταλλεύσεων πουλερικών που επιλέγονται για δειγματοληψία ανάλογα με την επικινδυνότητα του πληθυσμού.
      5.   Μέθοδος αντιπροσωπευτικής δειγματοληψίας

      Όταν πραγματοποιείται αντιπροσωπευτική δειγματοληψία όπως αναφέρεται στο τμήμα 2.2, ο αριθμός των εκμεταλλεύσεων πουλερικών που επιλέγονται υπολογίζεται με βάση τα αριθμητικά στοιχεία στους πίνακες 1 και 2, ανάλογα με τα είδη των πουλερικών που βρίσκονται στην εκμετάλλευση.
      5.1.   Αριθμός των εκμεταλλεύσεων πουλερικών που επιλέγονται για να υποβληθούν σε ορολογικές δοκιμές για τη γρίπη των πτηνών

      5.1.1.   Αριθμός των εκμεταλλεύσεων πουλερικών (εκτός από τις εκμεταλλεύσεις με πάπιες, χήνες και πρασινοκέφαλες πάπιες) που επιλέγονται για δειγματοληψία

      Για κάθε κατηγορία παραγωγής πουλερικών, εκτός από την παραγωγή παπιών, χηνών και πρασινοκεφαλόπαπιων, ο αριθμός των εκμεταλλεύσεων πουλερικών που επιλέγονται για το δείγμα καθορίζεται έτσι ώστε να εξασφαλιστεί η ταυτοποίηση τουλάχιστον μιας προσβληθείσας εκμετάλλευσης πουλερικών, εάν ο επιπολασμός των εκμεταλλεύσεων που έχουν προσβληθεί είναι τουλάχιστον 5 %, με διάστημα εμπιστοσύνης 95 %.
      Η δειγματοληψία πραγματοποιείται σύμφωνα με τον πίνακα 1:

         Πίνακας 1

         Αριθμός των εκμεταλλεύσεων πουλερικών (εκτός από τις εκμεταλλεύσεις με πάπιες, χήνες και πρασινοκέφαλες πάπιες) που επιλέγονται για δειγματοληψία σε κάθε κατηγορία παραγωγής πουλερικών

                  Αριθμός των εκμεταλλεύσεων ανά κατηγορία πουλερικών ανά κράτος μέλος

                  Αριθμός των εκμεταλλεύσεων πουλερικών που επιλέγονται για δειγματοληψία

                  Έως 34

                  Όλες

                  35-50

                  35

                  51-80

                  42

                  81-250

                  53

                  > 250

                  60

            5.1.2.   Αριθμός των εκμεταλλεύσεων με πάπιες, χήνες και πρασινοκέφαλες πάπιες που επιλέγονται για δειγματοληψία
          (1)

      Ο αριθμός των εκμεταλλεύσεων με πάπιες, χήνες και πρασινοκέφαλες πάπιες που επιλέγονται για τη δειγματοληψία καθορίζεται με σκοπό να εξασφαλιστεί η ταυτοποίηση τουλάχιστον μιας προσβληθείσας εκμετάλλευσης πουλερικών εάν ο επιπολασμός των εκμεταλλεύσεων που έχουν προσβληθεί είναι τουλάχιστον 5 %, με διάστημα εμπιστοσύνης 99 %.
      Η δειγματοληψία πραγματοποιείται σύμφωνα με τον πίνακα 2:

         Πίνακας 2

         Αριθμός των εκμεταλλεύσεων παπιών, χηνών και πρασινοκέφαλων παπιών που επιλέγονται για δειγματοληψία

                  Αριθμός των εκμεταλλεύσεων με πάπιες, χήνες και πρασινοκέφαλες πάπιες ανά κράτος μέλος

                  Αριθμός εκμεταλλεύσεων με πάπιες, χήνες και πρασινοκέφαλες πάπιες που επιλέγονται για δειγματοληψία

                  Έως 46

                  Όλες

                  47-60

                  47

                  61-100

                  59

                  101-350

                  80

                  > 350

                  90

            5.2.   Αριθμός πουλερικών (πτηνών) που επιλέγονται για δειγματοληψία στην εκμετάλλευση πουλερικών

      Τα στοιχεία που αναφέρονται στα σημεία 5.2.1 και 5.2.2 εφαρμόζονται σε εκμεταλλεύσεις πουλερικών που επιλέγονται για δειγματοληψία σύμφωνα με την επιτήρηση βάσει επικινδυνότητας και αντιπροσωπευτικής δειγματοληψίας.
      5.2.1.   Αριθμός πτηνών (εκτός από πάπιες, χήνες και πρασινοκεφαλόπαπιες) που επιλέγονται για δειγματοληψία στην εκμετάλλευση πουλερικών

      Ο αριθμός των πτηνών που επιλέγονται για δειγματοληψία στην εκμετάλλευση πουλερικών καθορίζεται κατά τρόπο ώστε να εξασφαλίζεται 95 % πιθανότητα ταυτοποίησης τουλάχιστον ενός οροθετικού πτηνού, εάν ο επιπολασμός των οροθετικών πτηνών είναι ≥ 30 %.
      Τα δείγματα αίματος για την ορολογική εξέταση συλλέγονται από όλες τις κατηγορίες παραγωγής πουλερικών και τα είδη πουλερικών από τουλάχιστον 5 έως 10 πτηνά (εκτός από πάπιες, χήνες και πρασινοκεφαλόπαπιες) ανά εκμετάλλευση πουλερικών, και από τις διάφορες εγκαταστάσεις, εάν υπάρχουν περισσότερες από μία στην εκμετάλλευση.
      Σε περίπτωση διάφορων εγκαταστάσεων, τα δείγματα λαμβάνονται από τουλάχιστον πέντε πτηνά ανά εγκατάσταση.
      5.2.2.   Αριθμός παπιών, χηνών και πρασινοκέφαλων παπιών που επιλέγονται για δειγματοληψία στην εκμετάλλευση

      Ο αριθμός παπιών, χηνών και πρασινοκεφαλόπαπιων που επιλέγονται για δειγματοληψία στην εκμετάλλευση πουλερικών καθορίζεται κατά τρόπο ώστε να εξασφαλίζεται 95 % πιθανότητα ταυτοποίησης τουλάχιστον ενός οροθετικού πτηνού για τη γρίπη των πτηνών, εάν ο επιπολασμός των οροθετικών πτηνών είναι ≥ 30 %.
      Είκοσι δείγματα αίματος (2) λαμβάνονται για ορολογικές δοκιμές από κάθε επιλεγμένη εκμετάλλευση πουλερικών.
      6.   Διαδικασίες δειγματοληψίας για ορολογικές δοκιμές

      Το χρονικό διάστημα για τη δειγματοληψία στην εκμετάλλευση πουλερικών συμπίπτει με την εποχιακή παραγωγή για κάθε κατηγορία παραγωγής πουλερικών, και η δειγματοληψία μπορεί επίσης να εκτελεσθεί στο σφαγείο. Αυτή η πρακτική δειγματοληψίας δεν πρέπει να υπονομεύσει τη στοχοθετημένη προσέγγιση βάσει επικινδυνότητας σύμφωνα με τα κριτήρια και τους παράγοντες επικινδυνότητας που απαριθμούνται στο τμήμα 4.1.
      Προκειμένου να βελτιστοποιηθεί η αποδοτικότητα και να αποφευχθεί η είσοδος περιττών προσώπων στις εκμεταλλεύσεις πουλερικών, η δειγματοληψία, όταν είναι δυνατόν, συνδυάζεται με τη δειγματοληψία για άλλους σκοπούς, όπως στο πλαίσιο του ελέγχου σαλμονελών και μυκοπλασμάτων. Ωστόσο, ένας τέτοιος συνδυασμός δεν πρέπει να υποσκάπτει τις απαιτήσεις για την επιτήρηση βάσει επικινδυνότητας.
      7.   Δειγματοληψία για ιολογικές δοκιμές

      Η δειγματοληψία για τις ιολογικές δοκιμές για τη γρίπη των πτηνών δεν χρησιμοποιείται ως εναλλακτική λύση για τις ορολογικές δοκιμές και πρέπει να εκτελείται μόνο στο πλαίσιο διερεύνησης που αποσκοπεί να δοθεί συνέχεια στα θετικά αποτελέσματα των ορολογικών δοκιμών για τη γρίπη των πτηνών.
      8.   Συχνότητα και περίοδος για τις δοκιμές

      Η δειγματοληψία των εκμεταλλεύσεων πουλερικών πραγματοποιείται σε ετήσια βάση. Ωστόσο, βάσει μιας εκτίμησης επικινδυνότητας, τα κράτη μέλη μπορούν να αποφασίσουν να διενεργούν συχνότερα τη δειγματοληψία και τις δοκιμές. Η σχετική αιτιολόγηση πρέπει να παρατίθεται λεπτομερώς στο πρόγραμμα επιτήρησης.
      Η δειγματοληψία πραγματοποιείται σύμφωνα με το εγκεκριμένο πρόγραμμα επιτήρησης από την 1η Ιανουαρίου μέχρι τις 31 Δεκεμβρίου του έτους εφαρμογής του προγράμματος.
      9.   Εργαστηριακές δοκιμές

      Οι δοκιμές των δειγμάτων πραγματοποιούνται στα εθνικά εργαστήρια αναφοράς (ΕΕ) για τη γρίπη των πτηνών στα κράτη μέλη ή σε άλλα εργαστήρια που είναι εγκεκριμένα από τις αρμόδιες αρχές και τελούν υπό τον έλεγχο των ΕΕ.
      Οι εργαστηριακές δοκιμές πραγματοποιούνται σύμφωνα με το διαγνωστικό εγχειρίδιο που καθορίζει τις διαδικασίες για την επιβεβαίωση και τη διαφορική διάγνωση της γρίπης των πτηνών.
      Ωστόσο, εάν ένα κράτος μέλος επιθυμεί να χρησιμοποιήσει εργαστηριακές δοκιμές που δεν καθορίζονται στο διαγνωστικό εγχειρίδιο, ούτε περιγράφονται στο εγχειρίδιο των διαγνωστικών δοκιμών και εμβολίων για τα χερσαία ζώα του Διεθνούς Γραφείου Επιζωοτιών (Ο.I.E.), οι δοκιμές αυτές πρέπει πρώτα να κριθούν κατάλληλες για το σκοπό αυτό από το εργαστήριο αναφοράς της ΕΕ με βάση επικυρωμένα στοιχεία, πριν χρησιμοποιηθούν.
      Όλα τα οροθετικά ευρήματα επιβεβαιώνονται από τα εθνικά εργαστήρια αναφοράς με δοκιμή αναστολής της αιμοσυγκόλλησης, με τη χρήση προσδιορισμένων στελεχών τα οποία προμηθεύει το εργαστήριο αναφοράς της ΕΕ:

                  α)

                  για τον υποτύπο H5:

                              i)

                              αρχική δοκιμή με τη χρήση teal/England/7894/06 (H5N3)·

                              ii)

                              δοκιμή για όλα τα θετικά δείγματα με chicken/Scotland/59(H5N1) για την εξάλειψη των αντισωμάτων διασταυρούμενης αντίδρασης N3·

                  β)

                  για τον υποτύπο H5:

                              i)

                              αρχική δοκιμή με τη χρήση turkey/England/647/77 (H7N7)·

                              ii)

                              δοκιμή για όλα τα θετικά δείγματα με African starling/983/79 (H7N1) για την εξάλειψη των αντισωμάτων διασταυρούμενης αντίδρασης N7.

            Πρέπει να δοθεί συνέχεια σε όλα τα θετικά ορολογικά ευρήματα στην εκμετάλλευση πουλερικών με επιδημιολογικές έρευνες και περαιτέρω δειγματοληψία για τις δοκιμές με ιολογικές μεθόδους προκειμένου να καθοριστεί, αν η εκμετάλλευση πουλερικών έχει προσβληθεί από την ενεργό λοίμωξη του ιού της γρίπης των πουλερικών. Τα συμπεράσματα όλων αυτών των ερευνών αναφέρονται στην Επιτροπή.
      Όλα τα απομονώματα ιών της γρίπης των πτηνών υποβάλλονται στο εργαστήριο αναφοράς της ΕΕ βάσει της ενωσιακής νομοθεσίας, σύμφωνα με τις λειτουργίες και τα καθήκοντα των εθνικών εργαστηρίων αναφοράς όπως καθορίζονται στο παράρτημα VIII της οδηγίας 2005/94/ΕΚ, εκτός αν χορηγηθεί παρέκκλιση σύμφωνα με την παράγραφο 4 στοιχείο δ) του κεφαλαίου V του διαγνωστικού εγχειριδίου. Οι ιοί του υποτύπου H5/H7 υποβάλλονται στο εργαστήριο αναφοράς της ΕΕ χωρίς καθυστέρηση και υπόκεινται σε συνήθεις δοκιμές χαρακτηρισμού (αλληλουχία νουκλεοτιδίων/IVPI) σύμφωνα με το διαγνωστικό εγχειρίδιο.
      Χρησιμοποιούνται τα συγκεκριμένα πρωτόκολλα που προβλέπονται από το εργαστήριο αναφοράς της ΕΕ για την υποβολή δειγμάτων και διαγνωστικού υλικού. Οι αρμόδιες αρχές εξασφαλίζουν ότι υπάρχει καλή ανταλλαγή των πληροφοριών μεταξύ του εργαστηρίου αναφοράς της ΕΕ και του ΕΕΑ.

         (1)  Εφαρμόζεται υψηλότερο επίπεδο εμπιστοσύνης στην ανίχνευση των εκμεταλλεύσεων παπιών και χηνών με θετικά αποτελέσματα στις δοκιμές λόγω των στοιχείων ότι οι προσβληθείσες εκμεταλλεύσεις παπιών και χηνών είναι λιγότερο πιθανό σε σχέση με τα ορνιθοειδή να ανιχνευτούν μέσω προγραμμάτων παθητικής ή σαρωτικής επιτήρησης.

         (2)  Είναι αναγκαίο να αυξηθεί το μέγεθος του δείγματος σε σχέση με το σημείο 5.2.1. λόγω της χαμηλότερης ευαισθησίας της δοκιμής ανίχνευσης όταν χρησιμοποιείται στα υδρόβια πτηνά.

      ΠΑΡΑΡΤΗΜΑ II
      ΜΕΡΟΣ 1

         Κατευθυντήριες γραμμές για την εφαρμογή των προγραμμάτων επιτήρησης για τη γρίπη των πτηνών στα άγρια πτηνά

      1.   Στόχοι της επιτήρησης

      Ο στόχος του προγράμματος επιτήρησης για τη γρίπη των πτηνών στα άγρια πτηνά είναι η έγκαιρη ανίχνευση της ΓΠΥΠ του υποτύπου H5N1 στα άγρια πτηνά προκειμένου να προστατευθούν τα πουλερικά στις εκμεταλλεύσεις πουλερικών και να διασφαλιστεί η κτηνιατρική δημόσια υγεία.
      2.   Σχεδιασμός της επιτήρησης

                  α)

                  Εφαρμόζεται επιτήρηση βάσει επικινδυνότητας με τη μορφή ενός συστήματος «παθητικής» επιτήρησης με εργαστηριακή έρευνα για ετοιμοθάνατα άγρια πτηνά ή πτηνά που βρέθηκαν νεκρά και η επιτήρηση αυτή προσανατολίζεται συγκεκριμένα προς τα είδη υδρόβιων πτηνών.

                  β)

                  Στοχεύει ειδικά στα άγρια πτηνά, και ειδικότερα τα αποδημητικά υδρόβια πτηνά, που έχει αποδειχθεί ότι είναι περισσότερο ευπρόσβλητα στη λοίμωξη και τη μετάδοση του ιού ΓΠΥΠ, τα «στοχευόμενα είδη».

                  γ)

                  Στοχεύει σε περιοχές κοντά σε θάλασσα, λίμνες και υδάτινες οδούς, όπου έχουν βρεθεί νεκρά πτηνά· και ειδικότερα όταν αυτές οι περιοχές βρίσκονται κοντά σε εκμεταλλεύσεις πουλερικών, ειδικά σε περιοχές όπου υπάρχει υψηλή πυκνότητα εκμεταλλεύσεων πουλερικών.

                  δ)

                  Κατά την προετοιμασία του προγράμματος επιτήρησης εξασφαλίζεται στενή συνεργασία με επιδημιολόγους και ορνιθολόγους και με την αρμόδια αρχή για τη διατήρηση της φύσης,, κατά τρόπο ώστε να επιτευχθεί η ταυτοποίηση των ειδών και η βελτίωση της δειγματοληψίας ανάλογα με την εθνική κατάσταση.

                  ε)

                  Αν το απαιτεί η επιδημιολογική κατάσταση για τον ιό ΓΠΥΠ Η5Ν1, οι δραστηριότητες επιτήρησης ενισχύονται με την ευαισθητοποίηση και την ενεργητική αναζήτηση και παρακολούθηση νεκρών ή ετοιμοθάνατων άγριων πτηνών, ειδικότερα εκείνων που ανήκουν σε στοχευόμενα είδη. Αυτό θα μπορούσε να ενεργοποιηθεί με την ανίχνευση του ιού ΓΠΥΠ Η5Ν1 σε πουλερικά και/ή άγρια πτηνά σε γειτονικά κράτη μέλη και τρίτες χώρες που συνδέονται λόγω της μετακίνησης των αποδημητικών άγριων πτηνών, ειδικότερα των στοχευόμενων ειδών, στα οικεία κράτη μέλη. Σε αυτή την περίπτωση λαμβάνονται υπόψη οι συγκεκριμένες αποδημητικές ροές και τα άγρια είδη πτηνών που μπορούν να ποικίλλουν στα διαφορετικά κράτη μέλη.

            3.   Διαδικασίες δειγματοληψίας

                  α)

                  Οι διαδικασίες δειγματοληψίας διενεργούνται σύμφωνα με το διαγνωστικό εγχειρίδιο.

                  β)

                  Για σκοπούς απομόνωσης του ιού και μοριακής ανίχνευσης (PCR), λαμβάνονται δείγματα από επιχρίσματα κλοάκης και τραχειακά/στοματοφαρυγγικά επιχρίσματα και/ή ιστούς από άγρια πτηνά που βρέθηκαν νεκρά ή ετοιμοθάνατα.

                  γ)

                  Ιδιαίτερη προσοχή πρέπει να δοθεί στην αποθήκευση και μεταφορά των δειγμάτων σύμφωνα με τις παραγράφους 5 και 6 του κεφαλαίου IV του διαγνωστικού εγχειριδίου. Όλοι οι απομονωθέντες ιοί της γρίπης των πτηνών σε κρούσματα άγριων πτηνών υποβάλλονται στο εργαστήριο αναφοράς της ΕΕ, εκτός εάν έχει χορηγηθεί παρέκκλιση σύμφωνα με την παράγραφο 4 στοιχείο δ) του κεφαλαίου V του διαγνωστικού εγχειριδίου. Οι ιοί του υποτύπου H5/H7 υποβάλλονται χωρίς καθυστέρηση στο εργαστήριο αναφοράς της ΕΕ και υπόκεινται σε συνήθεις δοκιμές χαρακτηρισμού (αλληλουχία νουκλεοτιδίων/IVPI) σύμφωνα με το διαγνωστικό εγχειρίδιο.

                  δ)

                  Η δειγματοληψία δεν παρατείνεται μετά τις 31 Δεκεμβρίου του έτους εφαρμογής του προγράμματος επιτήρησης.

            4.   Εργαστηριακές δοκιμές

      Οι εργαστηριακές δοκιμές διενεργούνται σύμφωνα με το διαγνωστικό εγχειρίδιο.
      Οι δοκιμές των δειγμάτων διενεργούνται στα ΕΕΑ στα κράτη μέλη ή σε άλλα εργαστήρια που είναι εγκεκριμένα από τις αρμόδιες αρχές και τελούν υπό τον έλεγχο των ΕΕΑ.
      Ωστόσο, εάν ένα κράτος μέλος επιθυμεί να χρησιμοποιήσει εργαστηριακές δοκιμές που δεν καθορίζονται στο διαγνωστικό εγχειρίδιο, ούτε περιγράφονται στο εγχειρίδιο των διαγνωστικών δοκιμών και εμβολίων για τα χερσαία ζώα του Διεθνούς Γραφείου Επιζωοτιών (Ο.I.E.), οι δοκιμές αυτές πρέπει πρώτα να κριθούν κατάλληλες για το σκοπό αυτό από το εργαστήριο αναφοράς της ΕΕ, με βάση επικυρωμένα στοιχεία, πριν χρησιμοποιηθούν.
      Πραγματοποιείται αρχική διαλογή με τη μέθοδο M-PCR, και στη συνέχεια ταχεία δοκιμή των θετικών δειγμάτων για H5 που διενεργείται μέσα σε διάστημα που δεν ξεπερνά τις δύο εβδομάδες. Σε περίπτωση θετικού ευρήματος για Η5, πραγματοποιείται το ταχύτερο δυνατόν ανάλυση στη θέση τομής ούτως ώστε να καθορίζεται εάν υπάρχει αιτία γρίπης των πτηνών υψηλής παθογονικότητας (ΓΠΥΠ) ή γρίπης των πτηνών χαμηλής παθογονικότητας (ΓΠΧΠ). Αν επιβεβαιωθεί η ύπαρξη ΓΠΥΠ Η5, πραγματοποιείται χωρίς καθυστέρηση περαιτέρω ανάλυση για να προσδιοριστεί ο τύπος Ν, ακόμη κι αν με την ανάλυση αυτή τα στοιχεία που προκύπτουν αποδεικνύουν απλώς την απουσία του Ν1.
      5.   Επακόλουθα μέτρα

                  —

                  Σε περίπτωση επιβεβαιωμένων θετικών κρουσμάτων ΓΠΥΠ H5 (N1) (1), εφαρμόζονται τα μέτρα ελέγχου που καθορίζονται στην απόφαση 2006/563/ΕΚ της Επιτροπής σχετικά με ορισμένα μέτρα προστασίας όσον αφορά την υψηλής παθογονικότητας γρίπη των πτηνών του υποτύπου H5N1 σε άγρια πτηνά στην Κοινότητα και για την κατάργηση της απόφασης 2006/115/ΕΚ (2).

                  —

                  Στο πλαίσιο επιδημιολογικών ερευνών είναι σημαντικό να προσδιοριστούν οι περιοχές που συνδέονται με τα εν λόγω κρούσματα, προκειμένου να προβλεφθούν ενδεχομένως περαιτέρω εισβολές ιών της γρίπης των πτηνών, ειδικότερα στις περιοχές με σημαντική παραγωγή πουλερικών, όπως οι περιοχές με υψηλή πυκνότητα εκμεταλλεύσεων πουλερικών.

            ΜΕΡΟΣ 2

         Κατάλογος ειδών άγριων πτηνών στα οποία στοχεύει η δειγματοληψία και οι δοκιμές για τη γρίπη των πτηνών — «στοχευόμενα είδη»

                  Αριθμός

                  Επιστημονική ονομασία

                  Κοινή ονομασία

                  1.

                     Accipiter gentilis

                  Διπλοσάϊνο

                  2.

                     Accipiter nisus

                  Ξεφτέρι

                  3.

                     Anas acuta

                  Σουβλόπαπια

                  4.

                     Anas clypeata

                  Χουλιαρόπαπια

                  5.

                     Anas crecca

                  Κιρκίρι

                  6.

                     Anas penelope

                  Σφυριχτήρι

                  7.

                     Anas platyrhynchos

                  Πρασινοκέφαλη πάπια

                  8.

                     Anas querquedula

                  Σαρσέλα

                  9.

                     Anas strepera

                  Καπακλής ή Φλυαρόπαπια

                  10.

                     Anser albifrons albifrons

                  Ασπρομέτωπη χήνα

                  11.

                     Anser anser

                  Σταχτόχηνα

                  12.

                     Anser brachyrhynchus

                  Βραχύραμφη χήνα

                  13.

                     Anser erythropus

                  Νανόχηνα

                  14.

                     Anser fabalis

                  Χωραφόχηνα

                  15.

                     Ardea cinerea

                  Σταχτοτσικνιάς

                  16.

                     Aythya ferina

                  Γκισάρι

                  17.

                     Aythya fuligula

                  Μαυροκέφαλη πάπια

                  18.

                     Branta bernicla

                  Δακτυλιδόχηνα

                  19.

                     Branta canadensis

                  Καναδόχηνα

                  20.

                     Branta leucopsis

                  Ασπρομάγουλη χήνα

                  21.

                     Branta ruficollis

                  Κοκκινόχηνα

                  22.

                     Bubo bubo

                  Μπούφος

                  23.

                     Buteo buteo

                  Γερακίνα

                  24.

                     Buteo lagopus

                  Χιονογερακίνα

                  25.

                     Cairina moschata

                  Πάπια Βαρβαρίας

                  26.

                     Ciconia ciconia

                  Λευκοπελαργός ή πελαργός

                  27.

                     Circus aeruginosus

                  Καλαμόκιρκος

                  28.

                     Cygnus columbianus

                  Νανόκυκνος

                  29.

                     Cygnus cygnus

                  Αγριόκυκνος

                  30.

                     Cygnus olor

                  Κύκνος

                  31.

                     Falco peregrinus

                  Γεράκι πετρίτης

                  32.

                     Falco tinnunculus

                  Βραχοκιρκίνεζο

                  33.

                     Fulica atra

                  Φαλαρίδα

                  34.

                     Larus canus

                  Θυελλόγλαρος

                  35.

                     Larus ridibundus

                  Καστανοκέφαλος γλάρος

                  36.

                     Limosa limosa

                  Οχθοτούρλι

                  37.

                     Marmaronetta angustirostris

                  Στικτόπαπια

                  38.

                     Mergus albellus

                  Νανοπρίστης

                  39.

                     Milvus migrans

                  Τσίφτης

                  40.

                     Milvus milvus

                  Ψαλιδιάρης

                  41.

                     Netta rufina

                  Φερεντίνι

                  42.

                     Phalacrocorax carbo

                  Κορμοράνος

                  43.

                     Philomachus pugnax

                  Μαχητής

                  44.

                     Pica pica

                  Καρακάξα

                  45.

                     Pluvialis apricaria

                  Βροχοπούλι

                  46.

                     Podiceps cristatus

                  Σκουφοβουτηχτάρι

                  47.

                     Podiceps nigricollis

                  Μαυροβουτηχτάρι

                  48.

                     Porphyrio porphyrio

                  Σουλτανοπουλάδα

                  49.

                     Tachybaptus ruficollis

                  Νανοβουτηχτάρι

                  50.

                     Vanellus vanellus

                  Καλημάνα

         (1)  Η εφαρμογή των μέτρων ελέγχου των νόσων βασίζεται στην επιβεβαίωση ΓΠΥΠ H5 και στην υποψία N1.

         (2)  ΕΕ L 222 της 15.8.2006, σ. 11.


Avis juridique important

|

32002D0460

2002/460/ΕΚ: Απόφαση του Συμβουλίου, της 17ης Ιουνίου 2002, για την εφαρμογή του άρθρου 2 παράγραφος 3 του κανονισμού (EK) αριθ. 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας, και την κατάργηση της απόφασης αριθ. 2002/334/ΕΚ

Επίσημη Εφημερίδα αριθ. L 160 της 18/06/2002 σ. 0026 - 0027

Απόφαση του Συμβουλίουτης 17ης Ιουνίου 2002για την εφαρμογή του άρθρου 2 παράγραφος 3 του κανονισμού (EK) αριθ. 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας, και την κατάργηση της απόφασης αριθ. 2002/334/ΕΚ(2002/460/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη τον κανονισμό (ΕΚ) αριθ. 2580/2001 του Συμβουλίου, της 27ης Δεκεμβρίου 2001, για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας(1), και ιδίως το άρθρο 2 παράγραφος 3,Εκτιμώντας τα ακόλουθα:(1) Στις 2 Μαΐου 2002, το Συμβούλιο εξέδωσε την απόφαση 2002/334/ΕΚ για την εφαρμογή του άρθρου 2 παράγραφος 3 του κανονισμού (EK) αριθ. 2580/2001 του Συμβουλίου για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση της απόφασης 2001/927/ΕΚ(2).(2) Είναι ευκταίο να εγκριθεί ενημερωμένος κατάλογος προσώπων, ομάδων και οντοτήτων στα οποία εφαρμόζεται ο προαναφερόμενος κανονισμός,ΑΠΟΦΑΣΙΖΕΙ:Άρθρο 1Ο κατάλογος που προβλέπεται στο άρθρο 2 παράγραφος 3 του κανονισμού (EK) αριθ. 2580/2001 έχει ως εξής:1. ΠΡΟΣΩΠΑ1. AL-MUGHASSIL, Ahmad Ibrahim (γνωστός και ως ABU OMRAN ή ως AL-MUGHASSIL, Ahmed Ibrahim) γεννηθείς στις 26.6.1967 εις Qatif-Bab al Shamal Σαουδικής Αραβίας· υπήκοος Σαουδικής Αραβίας2. AL-NASSER, Abdelkarim Hussein Mohamed, γεννηθείς εις Al Ihsa Σαουδικής Αραβίας· υπήκοος Σαουδικής Αραβίας3. AL YACOUB, Ibrahim Salih Mohammed γεννηθείς στις 16.10.1966 εις Tarut Σαουδικής Αραβίας· υπήκοος Σαουδικής Αραβίας4. ATWA, Ali (γνωστός και ως BOUSLIM, Ammar Mansour ή ως SALIM, Hassan Rostom) Λίβανος, γεννηθείς το 1960 στο Λίβανο· υπήκοος Λιβάνου5. EL-HOORIE, Ali Saed Bin Ali (γνωστός και ως AL-HOURI, Ali Saed Bin Ali ή ως EL-HOURI, Ali Saed Bin Ali) γεννηθείς στις 10.7.1965 ή στις 11.7.1965 εις El Dibabiya Σαουδικής Αραβίας· υπήκοος Σαουδικής Αραβίας6. IZZ-AL-DIN, Hasan (γνωστός και ως GARBAYA, AHMED ή ως SA-ID ή ως SALWWAN, Samir), Λίβανος, γεννηθείς το 1963 εις Λίβανο· υπήκοος Λιβάνου7. MOHAMMED, Khalid Shaikh (γνωστός και ως ALI, Salem ή ως BIN KHALID, Fahd Bin Abdallah ή ως HENIN, Ashraf Refaat Nabith ή ως WADOOD, Khalid Abdul) γεννηθείς στις 14.4.1965 ή στις 1.3.1964 εις Κουβέιτ· υπήκοος Κουβέιτ8. MUGHNIYAH, Imad Fa'iz (γνωστός και ως MUGHNIYAH, Imad Fayiz), Ανώτερος Αξιωματικός Πληροφοριών της ΧΕΖΜΠΟΛΑΧ, γεννηθείς στις 7.12.1962 εις Tayr Dibba Λιβάνου, αριθ. διαβατηρίου 432298 (Λιβάνου)2. ΟΜΑΔΕΣ ΚΑΙ ΟΝΤΟΤΗΤΕΣ1. Οργάνωση Abu Nidal (ANO), (γνωστή και ως Επαναστατικό Συμβούλιο Fatah, Αραβικές Επαναστατικές Ταξιαρχίες, Μαύρος Σεπτέμβρης, και Επαναστατική Οργάνωση Σοσιαλιστών Μουσουλμάνων)2. Ταξιαρχία Μαρτύρων του Al-Aqsa3. Aum Shinrikyo (γνωστή και ως AUM, ή ως Aum Υπέρτατη Αλήθεια, ή ως Aleph)4. Babbar Khalsa5. Gamaa al-Islamiyya (Ισλαμική Ομάδα), (γνωστή και ως Al-Gamaa al-Islamiyya, IG)6. Hamas-Izz al-Din al-Qassem (τρομοκρατική πτέρυγα της Χαμάς)7. Holy Land Foundation for Relief and Development8. Διεθνής Ομοσπονδία Νεολαίας Σιχ (International Sikh Youth Federation - ISYF)9. Kahane Chai (Kach)10. Εργατικό Κόμμα Κουρδιστάν (PKK)11. Lashkar e Tayyaba (LET)/Pashan-e-Ahle Hadis12. Οργάνωση Mujahedin-e Khalq (MEK ή MKO) [εκτός από το "Εθνικό Αντιστασιακό Συμβούλιο του Ιράν" ("National Council of Resistance of Iran" - NCRI)] (γνωστή και ως Εθνικός Απελευθερωτικός Στρατός του Iran (NLA, η μαχόμενη πτέρυγα της MEK), Μουτζαχεντίν του Λαού του Ιράν (PMOI), Εταιρία Μουσουλμάνων Ιρανών Σπουδαστών)13. Παλαιστινιακό Απελευθερωτικό Μέτωπο (Palestine Liberation Front, PLF)14. Παλαιστινιακή Ισλαμική Τζιχάντ (Palestinian Islamic Jihad - PIJ)15. Λαϊκό Μέτωπο για την Απελευθέρωση της Παλαιστίνης (Popular Front for the Liberation of Palestine - PFLP)16. Λαϊκό Μέτωπο για την Απελευθέρωση της Παλαιστίνης-Γενική Διοίκηση (Popular Front for the Liberation of Palestine-General Command (γνωστό ως PFLP-General Command, PFLP-GC)17. Επαναστατικές Ένοπλες Δυνάμεις της Κολομβίας (Fuerzas armadas revolucionarias de Colombia, FARC)18. Επαναστατικός Λαϊκός Απελευθερωτικός Στρατός/Μέτωπο/Κόμμα (Revolutionary Peoples Liberation Army/Front/Party - DHKP/C), (γνωστός ως Devrimci Sol (Επαναστατική Αριστερά), Dev Sol)19. Φωτεινό Μονοπάτι (SL) (Sendero Luminoso)20. Ενωμένες Δυνάμεις Αυτοάμυνας/Ομάδα Κολομβίας (Autodefensas Unidas de Colombia - AUC).Άρθρο 2Η απόφαση 2002/334/ΕΚ καταργείται.Άρθρο 3Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Η παρούσα απόφαση παράγει αποτελέσματα την ημέρα της δημοσίευσής της.Λουξεμβούργο, 17 Ιουνίου 2002.Για το ΣυμβούλιοΟ ΠρόεδροςJ. Piqué I Camps(1) ΕΕ L 344 της 28.12.2001, σ. 70.(2) ΕΕ L 116 της 3.5.2002, σ. 33.


title: Απόφαση του Συμβουλίου, της 20ής Νοεμβρίου 2012 , για τον διορισμό των τακτικών και αναπληρωματικών μελών της συμβουλευτικής επιτροπής για την ελεύθερη κυκλοφορία των εργαζομένων για την Ιταλία

text:
               22.11.2012

               EL

               Επίσημη Εφημερίδα της Ευρωπαϊκής Ένωσης

               C 360/4

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 20ής Νοεμβρίου 2012
   για τον διορισμό των τακτικών και αναπληρωματικών μελών της συμβουλευτικής επιτροπής για την ελεύθερη κυκλοφορία των εργαζομένων για την Ιταλία
   2012/C 360/03
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 492/2011 του Ευρωπαϊκού Κοινοβουλίου και του Συμβουλίου, της 5ης Απριλίου 2011, που αφορά την ελεύθερη κυκλοφορία των εργαζομένων στο εσωτερικό της Ένωσης (1), και ιδίως τα άρθρα 23 και 24,
   Έχοντας υπόψη τις καταστάσεις υποψηφιοτήτων που υπέβαλαν στο Συμβούλιο οι κυβερνήσεις των κρατών μελών,
   Εκτιμώντας τα ακόλουθα:

               (1)

               Με την απόφασή του της 4ης Οκτωβρίου 2012 (2), το Συμβούλιο διόρισε τα τακτικά και αναπληρωματικά μέλη της συμβουλευτικής επιτροπής για την ελεύθερη κυκλοφορία των εργαζομένων, για το διάστημα από τις 25 Σεπτεμβρίου 2012 έως τις 24 Σεπτεμβρίου 2014.

               (2)

               Η ιταλική κυβέρνηση υπέβαλε υποψηφιότητες για την πλήρωση αρκετών θέσεων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται ως τακτικά και αναπληρωματικά μέλη της συμβουλευτικής επιτροπής για την ελεύθερη κυκλοφορία των εργαζομένων, για το διάστημα που λήγει στις 24 Σεπτεμβρίου 2014:
   I.   ΕΚΠΡΟΣΩΠΟΙ ΤΩΝ ΚΥΒΕΡΝΗΣΕΩΝ

               Χώρα

               Τακτικό μέλος

               Αναπληρωματικό μέλος

               Ιταλία

               κα Grazia STRANO
               κ. Daniele LUNETTA

               κα Iolanda Valeria GUTTADAURO

   II.   ΑΝΤΙΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΑΖΟΜΕΝΩΝ

               Χώρα

               Τακτικό μέλος

               Αναπληρωματικό μέλος

               Ιταλία

               κα Ornella CILONA
               κα Ilaria FONTANIN

               κ. Giuseppe CASUCCI

   III.   ΕΚΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΟΔΟΤΩΝ

               Χώρα

               Τακτικό μέλος

               Αναπληρωματικό μέλος

               Ιταλία

               κ. Armando OCCHIPINTI
               κα Paola ASTORRI

               κα Yasaman PARPINCHEE

         Άρθρο 2
   Το Συμβούλιο θα προβεί αργότερα στον διορισμό των τακτικών και αναπληρωματικών μελών που δεν έχουν ακόμη υποδειχθεί.
   Άρθρο 3
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 20 Νοεμβρίου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  ΕΕ L 141, 27.5.2011, σ. 1.

      (2)  ΕΕ C 302, 6.10.2012, σ. 1.


Avis juridique important

|

32000D0109

2000/109/ΕΚ: Απόφαση του Συμβουλίου, της 31ης Ιανουαρίου 2000, για το διορισμό ενός αναπληρωματικού μέλους από την Ισπανία στην Επιτροπή των Περιφερειών

Επίσημη Εφημερίδα αριθ. L 033 της 08/02/2000 σ. 0017 - 0017

ΑΠΟΦΑΣΗ ΤΟΥ ΣΥΜΒΟΥΛΙΟΥτης 31ης Ιανουαρίου 2000για το διορισμό ενός αναπληρωματικού μέλους από την Ισπανία στην Επιτροπή των Περιφερειών(2000/109/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,την απόφαση του Συμβουλίου, της 26ης Ιανουαρίου 1998(1), για το διορισμό των τακτικών και αναπληρωματικών μελών της Επιτροπής των Περιφερειών,Εκτιμώντας ότι μετά την παραίτηση του κ. Juan Rodríguez Yuste, η οποία γνωστοποιήθηκε στο Συμβούλιο στις 10 Ιανουαρίου 2000, έμεινε κενή η αντίστοιχη θέση αναπληρωματικού μέλους στην Επιτροπή των Περιφερειών,Έχοντας υπόψη την πρόταση της ισπανικής κυβέρνησης,ΑΠΟΦΑΣΙΖΕΙ:Άρθρο μόνοΟ κ. Jesús Gamallo Aller διορίζεται ως αναπληρωματικό μέλος της Επιτροπής των Περιφερειών σε αντικατάσταση του κ. Juan Rodríguez Yuste, για το υπόλοιπο της θητείας του προκατόχου του, δηλαδή μέχρι τις 25 Ιανουαρίου 2002.Βρυξέλλες, 31 Ιανουαρίου 2000.Για το ΣυμβούλιοΟ ΠρόεδροςJ. PINA MOURA(1) ΕΕ L 28 της 4.2.1998, σ. 19.


Avis juridique important

|

32002D0621

2002/621/ΕΚ: Απόφαση των Γενικών Γραμματέων του Ευρωπαϊκού Κοινοβουλίου, του Συμβουλίου, της Επιτροπής, του Γραμματέα του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του αντιπροσώπου του ευρωπαίου διαμεσολαβητή, της 25ης Ιουλίου 2002, σχετικά με την οργάνωση και τη λειτουργία της υπηρεσίας επιλογής του προσωπικού των Ευρωπαϊκών Κοινοτήτων

Επίσημη Εφημερίδα αριθ. L 197 της 26/07/2002 σ. 0056 - 0059

Απόφαση των Γενικών Γραμματέων του Ευρωπαϊκού Κοινοβουλίου, του Συμβουλίου, της Επιτροπής, του Γραμματέα του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του αντιπροσώπου του ευρωπαίου διαμεσολαβητήτης 25ης Ιουλίου 2002σχετικά με την οργάνωση και τη λειτουργία της υπηρεσίας επιλογής του προσωπικού των Ευρωπαϊκών Κοινοτήτων(2002/621/ΕΚ)ΟΙ ΓΕΝΙΚΟΙ ΓΡΑΜΜΑΤΕΙΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ, ΤΗΣ ΕΠΙΤΡΟΠΗΣ, Ο ΓΡΑΜΜΑΤΕΑΣ ΤΟΥ ΔΙΚΑΣΤΗΡΙΟΥ, ΟΙ ΓΕΝΙΚΟΙ ΓΡΑΜΜΑΤΕΙΣ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ, ΤΗΣ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ, ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ ΚΑΙ Ο ΑΝΤΙΠΡΟΣΩΠΟΣ ΤΟΥ ΔΙΑΜΕΣΟΛΑΒΗΤΗ,Έχοντας υπόψη:τον κανονισμό υπηρεσιακής καταστάσεως (ΚΥΚ) των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό των Κοινοτήτων αυτών, όπως καθορίστηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου(1),την απόφαση του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του Ευρωπαίου Διαμεσολαβητή, της 25ης Ιουλίου 2002, για την ίδρυση της υπηρεσίας επιλογής του προσωπικού των Ευρωπαϊκών Κοινοτήτων(2), και ιδίως το άρθρο 5,Εκτιμώντας τα ακόλουθα:(1) Δυνάμει του άρθρου 27 του κανονισμού υπηρεσιακής κατάστασης (ΚΥΚ) τα όργανα δεσμεύονται να δημιουργήσουν τους όρους ώστε η πρόσληψη να εξασφαλίζει τη συνεργασία υπαλλήλων που κατέχουν τα πιο υψηλά προσόντα ικανότητας, αποδόσεως και ακεραιότητας, και να επιλέγονται με την ευρύτερη δυνατή γεωγραφική βάση μεταξύ των υπηκόων των κρατών μελών των Κοινοτήτων, χωρίς διακρίσεις με βάση τη φυλετική καταγωγή, τις πολιτικές, φιλοσοφικές ή θρησκευτικές πεποιθήσεις τους, το φύλο ή το γενετήσιο προσανατολισμό τους και ανεξάρτητα από την προσωπική ή την οικογενειακή τους κατάσταση.(2) Το παράρτημα III του ΚΥΚ ορίζει, στο άρθρο 1 σημείο 1 τρίτο εδάφιο, τις αρμοδιότητες της κοινής επιτροπής ίσης εκπροσώπησης και, στο άρθρο 3 δεύτερο εδάφιο, τον τρόπο διορισμού των μελών των εξεταστικών επιτροπών για τη διοργάνωση γενικών διαγωνισμών,ΑΠΟΦΑΣΙΖΟΥΝ:Άρθρο 1Καθήκοντα της υπηρεσίας1. Η υπηρεσία είναι επιφορτισμένη με τη διοργάνωση των γενικών διαγωνισμών ώστε τα όργανα των Ευρωπαϊκών Κοινοτήτων να διαθέτουν υπαλλήλους υπό τους βέλτιστους επαγγελματικούς και οικονομικούς όρους. Η υπηρεσία καταρτίζει τους πίνακες ικανότητας, που επιτρέπουν στα όργανα να προσλαμβάνουν προσωπικό με υψηλή εξειδίκευση, ανταποκρινόμενο στις προσδιοριζόμενες από τα όργανα ανάγκες.2. Ειδικότερα, τα καθήκοντα της υπηρεσίας είναι τα ακόλουθα:α) κατόπιν αιτήσεως μεμονωμένου οργάνου, διοργάνωση γενικών διαγωνισμών ενόψει κατάρτισης πινάκων ικανότητας για το διορισμό υπαλλήλων. Οι διαγωνισμοί διοργανώνονται τηρουμένων των διατάξεων του ΚΥΚ, με βάση τα εναρμονισμένα κριτήρια που καθορίζονται σύμφωνα με το άρθρο 6 σημείο γ) και σύμφωνα με το εγκεκριμένο από το διοικητικό συμβούλιο πρόγραμμα εργασίας·β) στενή συνεργασία με τα όργανα ώστε να αξιολογούνται οι μελλοντικές ανάγκες σε προσωπικό που αναφέρουν τα όργανα και να καταρτίζεται και να τίθεται σε εφαρμογή ένα πρόγραμμα διαγωνισμών για έγκαιρη ανταπόκριση στις εν λόγω ανάγκες·γ) τελειοποίηση των μεθόδων και τεχνικών επιλογής των υποψηφίων με βάση τις βέλτιστες πρακτικές και σύμφωνα με τα προσόντα που καθορίζονται για τις διάφορες κατηγορίες προσωπικού των οργάνων·δ) διαχείριση και έλεγχος της αξιοποίησης των πινάκων ικανότητας που καταρτίζονται βάσει διοργανικών διαγωνισμών·ε) υποβολή ετήσιων εκθέσεων στα όργανα σχετικά με τις δραστηριότητές της.Άρθρο 2Υποχρεώσεις των ΟργάνωνΗ αρμόδια για τους διορισμούς αρχή κάθε οργάνου θέτει στη διάθεση της υπηρεσίας επαρκή αριθμό μελών των εξεταστικών επιτροπών, παρέδρων και επιτηρητών και με βάση την "ποσόστωση" που εγκρίνεται από το διοικητικό συμβούλιο όπως αναφέρεται στο άρθρο 6 σημείο θ) ώστε να διασφαλίζεται η καλή διεξαγωγή των διαδικασιών επιλογής, σύμφωνα με τις διατάξεις του άρθρου 3 του παραρτήματος III του ΚΥΚ.Άρθρο 3Άλλες παρεχόμενες υπηρεσίες1. Βάσει συμφωνίας μεταξύ του διευθυντή της υπηρεσίας και οποιουδήποτε οργάνου, υπηρεσίας ή οργανισμού, η υπηρεσία δύναται να διοργανώνει διαδικασίες επιλογής για την πρόσληψη του προσωπικού ενός οργάνου, υπηρεσίας ή οργανισμού. Πριν από τη σύναψη μιας τέτοιας συμφωνίας, ο διευθυντής της υπηρεσίας αιτείται την έγκριση του διοικητικού συμβουλίου. Κάθε συμφωνία αυτού του τύπου συμπεριλαμβάνει τις οικονομικές πτυχές, τις συναφείς με τις παρεχόμενες από την υπηρεσία υπηρεσίες.2. Κατά περίπτωση, η υπηρεσία δύναται να παρέχει τεχνική υποστήριξη στους εσωτερικούς διαγωνισμούς που διοργανώνονται από κάθε θεσμικό ή άλλο όργανο, υπηρεσία ή οργανισμό.3. Κατόπιν αιτήσεως ενός οργάνου, η υπηρεσία διοργανώνει τη διαδικασία επιλογής του λοιπού προσωπικού ενόψει κατάρτισης πινάκων ικανότητας ή/και των κατάλληλων βάσεων δεδομένων βάσει των οποίων κάθε όργανο δύναται να προσλαμβάνει μέλη του λοιπού προσωπικού.4. Οι δραστηριότητες αυτές ενσωματώνονται στο πρόγραμμα εργασίας της υπηρεσίας σύμφωνα με το άρθρο 6 σημείο στ), εφόσον η σχετική αίτηση έχει υποβληθεί εγκαίρως από το οικείο όργανο.Άρθρο 4Αιτήματα και αιτήσεις1. Ο διευθυντής της υπηρεσίας ασκεί τις εξουσίες που έχουν ανατεθεί στην αρμόδια για τους διορισμούς αρχή δυνάμει του άρθρου 90 του ΚΥΚ, όσον αφορά όλες τις αιτήσεις και τα αιτήματα τα σχετικά με τα καθήκοντα της υπηρεσίας.2. Στην περίπτωση υποβολής τέτοιων αιτημάτων (ενστάσεων), ο διευθυντής της υπηρεσίας, εφόσον προτίθεται να επιβεβαιώσει την αρχική του απόφαση, διαβουλεύεται με τον πρόεδρο του διοικητικού συμβουλίου.3. Η υπηρεσία απαντά στα αιτήματα του Ευρωπαίου Διαμεσολαβητή, τα σχετικά με κάθε ζήτημα συναφές με τις αρμοδιότητές της βάσει της παρούσας απόφασης.Άρθρο 5Διοικητικό συμβούλιο1. Συστήνεται ένα διοικητικό συμβούλιο της υπηρεσίας, συγκροτούμενο από ένα μέλος που διορίζει καθένα από τα όργανα και από τρεις αντιπροσώπους του προσωπικού, διοριζόμενους ως παρατηρητές, κατόπιν κοινής συμφωνίας των επιτροπών προσωπικού των οργάνων.2. Το διοικητικό συμβούλιο διορίζει έναν πρόεδρο τον οποίο επιλέγει μεταξύ των μελών της με απλή πλειοψηφία, για διετή θητεία.3. Το διοικητικό συμβούλιο εγκρίνει τον εσωτερικό κανονισμό του με απλή πλειοψηφία, αφού προηγουμένως τον υποβάλει στα όργανα.4. Το διοικητικό συμβούλιο συνέρχεται με πρωτοβουλία του προέδρου του ή κατόπιν αιτήσεως ενός των μελών του.5. Όταν το διοικητικό συμβούλιο λαμβάνει απόφαση με απλή πλειοψηφία, κάθε όργανο διαθέτει μία ψήφο. Σε περίπτωση ισοψηφίας, βαρύνει η ψήφος του προέδρου.6. Όταν το διοικητικό συμβούλιο λαμβάνει απόφαση με ειδική πλειοψηφία, οι ψήφοι κατανέμονται στα όργανα ως εξής: Επιτροπή, 18 ψήφοι· Ευρωπαϊκό Κοινοβούλιο, 7 ψήφοι· Συμβούλιο, 7 ψήφοι· Δικαστήριο, 3 ψήφοι· Ελεγκτικό Συνέδριο, 2 ψήφοι· Οικονομική και Κοινωνική Επιτροπή, 2 ψήφοι· Επιτροπή των Περιφερειών, 2 ψήφοι· Ευρωπαίος Διαμεσολαβητής, 1 ψήφος. Για την ειδική πλειοψηφία απαιτούνται 24 ψήφοι.Άρθρο 6Καθήκοντα του διοικητικού συμβουλίουΤο διοικητικό συμβούλιο εκτελεί τα ακόλουθα καθήκοντα, προς το κοινό συμφέρον των οργάνων:α) εγκρίνει, με ειδική πλειοψηφία, τους κανόνες λειτουργίας της υπηρεσίας·β) εγκρίνει την οργανωτική δομή της υπηρεσίας με απλή πλειοψηφία και βάσει προτάσεως του διευθυντή της υπηρεσίας·γ) τηρουμένης της συμφωνίας που πρόκειται να συναφθεί μεταξύ των Γενικών Γραμματέων του Ευρωπαϊκού Κοινοβουλίου, του Συμβουλίου, της Επιτροπής, του Γραμματέα του Δικαστηρίου, των Γενικών Γραμματέων του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του αντιπροσώπου του Ευρωπαίου Διαμεσολαβητή σχετικά με τις κοινές αρχές μιας εναρμονισμένης πολιτικής επιλογής των υποψηφίων και πολιτικής προσλήψεων, και σχετικά με τις αρχές αξιοποίησης των πινάκων ικανότητας, καθώς και των σχετικών διατάξεων του ΚΥΚ, εγκρίνει, με ειδική πλειοψηφία και βάσει προτάσεων του διευθυντή της υπηρεσίας, τις αρχές της πολιτικής επιλογής των υποψηφίων που πρέπει να εφαρμόζεται από την υπηρεσία·δ) στο πλαίσιο της δημοσιονομικής διαδικασίας και αποφασίζοντας με απλή πλειοψηφία, συντάσσει, βάσει σχεδίου που έχει επεξεργαστεί ο διευθυντής της υπηρεσίας, κατάσταση των προβλεπομένων εσόδων και δαπανών της υπηρεσίας, την οποία διαβιβάζει στην Επιτροπή ενόψει κατάρτισης της κατάστασης προβλεπομένων εσόδων και δαπανών της Επιτροπής· ταυτόχρονα, προτείνει στην Επιτροπή τις προσαρμογές εκείνες του πίνακα προσωπικού της υπηρεσίας που κρίνει αναγκαίες·ε) εγκρίνει, με απλή πλειοψηφία, τη φύση και το τιμολόγιο των συμπληρωματικών υπηρεσιών που η υπηρεσία δύναται να παρέχει στα θεσμικά και άλλα όργανα, υπηρεσίες και οργανισμούς, έναντι αμοιβής, καθώς και τους όρους υπό τους οποίους η υπηρεσία δύναται να τις παρέχει·στ) εγκρίνει ομόφωνα το πρόγραμμα εργασίας, και κυρίως τον προγραμματισμό και το χρονοδιάγραμμα των διοργανούμενων διαγωνισμών, βάσει προτάσεως του διευθυντή της υπηρεσίας. Το πρόγραμμα εργασίας περιλαμβάνει επίσης τις υπηρεσίες που παρέχονται ανεξάρτητα από τους γενικούς διαγωνισμούς που διοργανώνονται για τα θεσμικά και άλλα όργανα, τις υπηρεσίες και τους οργανισμούς·ζ) βάσει σχεδίου που επεξεργάζεται ο διευθυντής της υπηρεσίας, εγκρίνει, με ειδική πλειοψηφία, ετήσια διαχειριστική έκθεση αναφερόμενη σε όλες τις θέσεις εσόδων και δαπανών που αφορούν τις πραγματοποιηθείσες εργασίες και τις παρασχεθείσες υπηρεσίες από την υπηρεσία. Πριν από την 1η Μαΐου κάθε έτους, διαβιβάζει στα όργανα την έκθεση του προηγούμενου έτους χρήσης, συντασσόμενη βάσει της αναλυτικής λογιστικής·η) εγκρίνει με απλή πλειοψηφία και επικαιροποιεί ανά τριετία μια δίκαιη και ισόρροπη κατανομή των μεταβλητών και άμεσων στοιχείων κόστους που είναι καταλογιστέα, για τους σκοπούς αναλυτικής λογιστικής, σε καθένα από τα όργανα·θ) με βάση τις ανάγκες σε θέματα προσλήψεων, ορίζει, με απλή πλειοψηφία, τις λεπτομέρειες σύμφωνα με τις οποίες κάθε όργανο θέτει στη διάθεση της υπηρεσίας επαρκή αριθμό μελών της εξεταστικής επιτροπής, παρέδρων μελών και επιτηρητών·ι) εγκρίνει, με απλή πλειοψηφία, τους όρους υπό τους οποίους η υπηρεσία δύναται να παρέχει τη συγκατάθεσή της στα όργανα, ώστε αυτά να διοργανώνουν τους δικούς τους διαγωνισμούς σύμφωνα με το άρθρο 2 παράγραφος 1 της αποφάσεως των οργάνων.Άρθρο 7Διορισμός του προσωπικού1. Η υπηρεσία διευθύνεται από έναν διευθυντή διοριζόμενο από την Επιτροπή κατόπιν ευνοϊκής γνώμης του διοικητικού συμβουλίου, που διατυπώνεται με απλή πλειοψηφία. Το διοικητικό συμβούλιο συνδέεται στενά με τις ακολουθητέες διαδικασίες πριν από το διορισμό του διευθυντή της υπηρεσίας, ιδίως για τη σύνταξη της προκήρυξης κενής θέσης και για την εξέταση των υποψηφιοτήτων.2. Ο διευθυντής της υπηρεσίας είναι η αρμόδια για τους διορισμούς αρχή του προσωπικού της υπηρεσίας.3. Η Επιτροπή, σε όσον αφορά τον διευθυντή της υπηρεσίας, και ο διευθυντής της υπηρεσίας, σε όσον αφορά το προσωπικό του οποίου αποτελεί την αρμόδια για τους διορισμούς αρχή, ενημερώνουν το διοικητικό συμβούλιο σχετικά με τους διενεργούμενους διορισμούς, την υπογραφή των συμβάσεων, τις προαγωγές και την κίνηση πειθαρχικών διαδικασιών που αφορούν τους υπαλλήλους και το λοιπό προσωπικό.4. Κάθε κενή θέση εντός της υπηρεσίας γνωστοποιείται στους υπαλλήλους όλων των οργάνων των Κοινοτήτων, αμέσως όταν η ΑΔΑ αποφασίσει την πλήρωση της θέσης αυτής.5. Ο διευθυντής της υπηρεσίας διορίζεται για πενταετή θητεία, άπαξ ανανεώσιμη.Άρθρο 8Καθήκοντα του διευθυντή της υπηρεσίας, διοίκηση του προσωπικού1. Ο διευθυντής της υπηρεσίας ευθύνεται για την καλή λειτουργία της υπηρεσίας. Ενεργεί υπό την ευθύνη του διοικητικού συμβουλίου, εντός του πλαισίου των αρμοδιοτήτων του τελευταίου. Εξασφαλίζει τη γραμματεία του διοικητικού συμβουλίου, αναφέρεται σε αυτό σχετικά με την εκτέλεση των καθηκόντων του και υποβάλλει σε αυτό κάθε υπόδειξη για την καλή λειτουργία της υπηρεσίας.2. Οι διοικητικές διαδικασίες οι σχετικές με την τρέχουσα διαχείριση των θεμάτων προσωπικού, ιδίως των θεμάτων αμοιβών και αδειών, του ταμείου υγείας, ατυχημάτων και συντάξεων, διενεργούνται υπό τους ίδιους όρους με αυτούς των διαδικασιών που αφορούν τους υπαλλήλους και το λοιπό προσωπικό της Επιτροπής. Αυτή η απαρίθμηση διαδικασιών δεν είναι εξαντλητική και η υπηρεσία δύναται να έλθει σε συμφωνία με την Επιτροπή αναφορικά με άλλους τομείς.Άρθρο 9Οικονομικές πτυχές1. Οι διατιθέμενες στην υπηρεσία πιστώσεις, των οποίων το συνολικό ποσό εγγράφεται σε ιδιαίτερη γραμμή του προϋπολογισμού, στο τμήμα του που αφορά στην Επιτροπή, αναγράφονται λεπτομερώς σε παράρτημα του τμήματος αυτού. Το παράρτημα αυτό έχει τη μορφή καταστάσεως εσόδων και δαπανών και υποδιαιρείται όπως τα τμήματα του προϋπολογισμού.2. Ο πίνακας προσωπικού της υπηρεσίας επισυνάπτεται στον πίνακα προσωπικού της Επιτροπής ως παράρτημά του.3. Η Επιτροπή, βάσει προτάσεως του διοικητικού συμβουλίου, αναθέτει, όσον αφορά τις πιστώσεις της υπηρεσίας που εγγράφονται στο παράρτημα, τις εξουσίες διατάκτη στον διευθυντή της υπηρεσίας και καθορίζει τα όρια και τους όρους της ανάθεσης αυτής. Όσον αφορά τις συμπληρωματικές υπηρεσίες που παρέχονται από την υπηρεσία επ' αμοιβή, το διοικητικό συμβούλιο ενημερώνει τη δημοσιονομική αρχή, στο τέλος του οικονομικού έτους, σχετικά με την ανάλυση των ποσών που έχουν εισπραχθεί με τον τρόπο αυτό εντός της γραμμής προϋπολογισμού του παραρτήματος.4. Η λογιστική της υπηρεσίας διενεργείται σύμφωνα με τις λογιστικές μεθόδους και κανόνες που ορίζει ο υπόλογος της Επιτροπής. Η υπηρεσία τηρεί χωριστή λογιστική των εσόδων που προέρχονται από τις παρεχόμενες επ' αμοιβή υπηρεσίες.Άρθρο 10ΕπανεξέτασηΗ παρούσα απόφαση επανεξετάζεται στο πέρας του τριετούς διαστήματος που έπεται της ιδρύσεως της υπηρεσίας.Άρθρο 11Έναρξη ισχύοςΗ παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.Για το Ευρωπαϊκό ΚοινοβούλιοΟ Γενικός ΓραμματέαςJ. PriestleyΓια το ΣυμβούλιοΟ Αναπληρωτής Γενικός ΓραμματέαςP. De BoissieuΓια την ΕπιτροπήΟ Γενικός ΓραμματέαςD. O'SullivanΓια το ΔικαστήριοΟ ΓραμματέαςR. GrassΓια το Ελεγκτικό ΣυνέδριοΟ Γενικός ΓραμματέαςM. HervéΓια την Οικονομική και Κοινωνική ΕπιτροπήΟ Γενικός ΓραμματέαςP. VenturiniΓια την Επιτροπή των ΠεριφερειώνΟ Γενικός ΓραμματέαςV. FalconeΟ Ευρωπαίος ΔιαμεσολαβητήςJ. Söderman(1) ΕΕ L 56 της 4.3.1968, σ. 1.(2) Βλέπε σελίδα 53 της παρούσας Επίσημης Εφημερίδας.


Avis juridique important

|

32001D0332

2001/332/ΕΚ: Απόφαση του Συμβουλίου, της 26ης Φεβρουαρίου 2001, για τη σύναψη της συμφωνίας συνεργασίας μεταξύ της Ευρωπαϊκής Κοινότητας και της Λαϊκής Δημοκρατίας του Μπανγκλαντές για την εταιρική σχέση και την ανάπτυξη

Επίσημη Εφημερίδα αριθ. L 118 της 27/04/2001 σ. 0047 - 0047

Απόφαση του Συμβουλίουτης 26ης Φεβρουαρίου 2001για τη σύναψη της συμφωνίας συνεργασίας μεταξύ της Ευρωπαϊκής Κοινότητας και της Λαϊκής Δημοκρατίας του Μπανγκλαντές για την εταιρική σχέση και την ανάπτυξη(2001/332/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 181 σε συνδυασμό με το άρθρο 300 παράγραφος 2 πρώτη φράση και το πρώτο εδάφιο του άρθρου 300 παράγραφος 3,την πρόταση της Επιτροπής(1),τη γνώμη του Ευρωπαϊκού Κοινοβουλίου,Εκτιμώντας τα ακόλουθα:(1) Σύμφωνα με το άρθρο 177 της συνθήκης, η πολιτική της Κοινότητας στον τομέα της συνεργασίας για την ανάπτυξη πρέπει να προωθεί τη βιώσιμη οικονομική και κοινωνική ανάπτυξη των αναπτυσσόμενων χωρών, την αρμονική και προοδευτική ενσωμάτωσή τους στη διεθνή οικονομία και την καταπολέμηση της ένδειας σε αυτές τις χώρες.(2) Η Κοινότητα, προκειμένου να επιτύχει τους στόχους της στον τομέα των εξωτερικών σχέσεων, είναι σκόπιμο να εγκρίνει τη συμφωνία συνεργασίας μεταξύ της Ευρωπαϊκής Κοινότητας και της Λαϊκής Δημοκρατίας του Μπανγκλαντές για την εταιρική σχέση και την ανάπτυξη,ΑΠΟΦΑΣΙΖΕΙ:Άρθρο 1Εγκρίνεται εξ ονόματος στης Κοινότητας η συμφωνία συνεργασίας μεταξύ της Ευρωπαϊκής Κοινότητας και της Λαϊκής Δημοκρατίας του Μπανγκλαντές για την εταιρική σχέση και την ανάπτυξη.Το κείμενο της συμφωνίας επισυνάπτεται στην παρούσα απόφαση.Άρθρο 2Ο πρόεδρος του Συμβουλίου προβαίνει στην ανακοίνωση που προβλέπει το άρθρο 20 της συμφωνίας.Άρθρο 3Η Επιτροπή, επικουρούμενη από τους εκπροσώπους των κρατών μελών, εκπροσωπεί την Κοινότητα στη μεικτή επιτροπή που προβλέπεται στο άρθρο 12 της συμφωνίας.Άρθρο 4Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Βρυξέλλες, 26 Φεβρουαρίου 2001.Για το ΣυμβούλιοΟ ΠρόεδροςA. Lindh(1) ΕΕ C 143 της 21.5.1999, σ. 8.


title: Απόφαση (ΕΕ) 2016/2312 του Συμβουλίου, της 8ης Δεκεμβρίου 2016, με την οποία εξουσιοδοτούνται η Δημοκρατία της Αυστρίας και η Ρουμανία να αποδεχτούν, προς το συμφέρον της Ευρωπαϊκής Ένωσης, την προσχώρηση του Περού στη σύμβαση της Χάγης του 1980 για τα αστικά θέματα της διεθνούς απαγωγής παιδιών

text:
               20.12.2016

               EL

               Επίσημη Εφημερίδα της Ευρωπαϊκής Ένωσης

               L 345/56

         ΑΠΌΦΑΣΗ (ΕΕ) 2016/2312 ΤΟΥ ΣΥΜΒΟΥΛΊΟΥ
   της 8ης Δεκεμβρίου 2016
   με την οποία εξουσιοδοτούνται η Δημοκρατία της Αυστρίας και η Ρουμανία να αποδεχτούν, προς το συμφέρον της Ευρωπαϊκής Ένωσης, την προσχώρηση του Περού στη σύμβαση της Χάγης του 1980 για τα αστικά θέματα της διεθνούς απαγωγής παιδιών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 3, σε συνδυασμό με το άρθρο 218,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η Ευρωπαϊκή Ένωση έχει θέσει ως έναν από τους στόχους της την προαγωγή της προστασίας των δικαιωμάτων των παιδιών, όπως αναφέρεται στο άρθρο 3 της Συνθήκης για την Ευρωπαϊκή Ένωση. Τα μέτρα για την προστασία των παιδιών από την παράνομη μετακίνηση ή κατακράτηση αποτελούν ουσιώδες τμήμα αυτής της πολιτικής.

               (2)

               Το Συμβούλιο εξέδωσε τον κανονισμό (ΕΚ) αριθ. 2201/2003 (2) (κανονισμός «Βρυξέλλες IΙα»), ο οποίος αποσκοπεί στην προστασία των παιδιών από τις επιβλαβείς συνέπειες της παράνομης μετακίνησης ή κατακράτησής και στη θέσπιση διαδικασιών που αποβλέπουν στη διασφάλιση της άμεσης επιστροφής των παιδιών στο κράτος της συνήθους διαμονής τους, καθώς και στην εξασφάλιση της προστασίας του δικαιώματος προσωπικής επικοινωνίας και του δικαιώματος επιμέλειας.

               (3)

               Ο κανονισμός Βρυξέλλες IΙα συμπληρώνει και ενισχύει τη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών («σύμβαση της Χάγης του 1980»), η οποία θεσπίζει, σε διεθνές επίπεδο, σύστημα υποχρεώσεων και συνεργασίας μεταξύ των συμβαλλόμενων κρατών και μεταξύ των κεντρικών αρχών με σκοπό την εξασφάλιση της άμεσης επιστροφής των παιδιών που μετακινήθηκαν ή κατακρατούνται παράνομα.

               (4)

               Όλα τα κράτη μέλη της Ένωσης αποτελούν συμβαλλόμενα μέρη της σύμβασης της Χάγης του 1980.

               (5)

               Η Ένωση παροτρύνει τις τρίτες χώρες να προσχωρήσουν στη σύμβαση της Χάγης του 1980 και υποστηρίζει την ορθή εφαρμογή της σύμβασης της Χάγης του 1980 συμμετέχοντας, από κοινού με τα κράτη μέλη, μεταξύ άλλων, στις ειδικές επιτροπές που οργανώνονται σε τακτική βάση από τη διάσκεψη της Χάγης για το ιδιωτικό διεθνές δίκαιο.

               (6)

               Ένα κοινό νομικό πλαίσιο που εφαρμόζεται μεταξύ των κρατών μελών της Ένωσης και τρίτων χωρών θα μπορούσε να προσφέρει την καλύτερη λύση σε ευαίσθητες υποθέσεις διεθνούς απαγωγής παιδιών.

               (7)

               Η σύμβαση της Χάγης του 1980 ορίζει ότι ισχύει μεταξύ της προσχωρούσας χώρας και των συμβαλλόμενων μερών τα οποία έχουν δηλώσει ότι αποδέχονται την προσχώρηση.

               (8)

               Η σύμβαση της Χάγης του 1980 δεν επιτρέπει σε οργανισμούς περιφερειακής οικονομικής ολοκλήρωσης όπως η Ένωση να καταστούν συμβαλλόμενα μέρη της. Ως εκ τούτου, η Ένωση δεν μπορεί να προσχωρήσει στη σύμβαση, ούτε να καταθέσει δήλωση αποδοχής προσχωρούντος κράτους.

               (9)

               Σύμφωνα με τη γνωμοδότηση 1/13 του Δικαστηρίου της Ευρωπαϊκής Ένωσης, οι δηλώσεις αποδοχής βάσει της σύμβασης της Χάγης του 1980 εμπίπτουν στην αποκλειστική εξωτερική αρμοδιότητα της Ευρωπαϊκής Ένωσης.

               (10)

               Το Περού κατέθεσε το έγγραφο προσχώρησής του στη σύμβαση της Χάγης του 1980 στις 28 Απριλίου 2001. Η σύμβαση της Χάγης του 1980 τέθηκε σε ισχύ για το Περού την 1η Αυγούστου 2001.

               (11)

               Όλα τα κράτη μέλη, πλην της Δημοκρατίας της Αυστρίας, του Βασιλείου της Δανίας και της Ρουμανίας έχουν ήδη αποδεχτεί την προσχώρηση του Περού στη σύμβαση της Χάγης του 1980. Μια εκτίμηση της κατάστασης στο Περού οδήγησε στο συμπέρασμα ότι η Δημοκρατία της Αυστρίας και η Ρουμανία είναι σε θέση να αποδεχτούν, προς το συμφέρον της Ένωσης, την προσχώρηση του Περού υπό τους όρους της σύμβασης της Χάγης του 1980.

               (12)

               Η Δημοκρατία της Αυστρίας και η Ρουμανία θα πρέπει, συνεπώς, να εξουσιοδοτηθούν να καταθέσουν τις δηλώσεις αποδοχής τους όσον αφορά την προσχώρηση του Περού προς το συμφέρον της Ένωσης σύμφωνα με τους όρους που θέτει η παρούσα απόφαση. Τα υπόλοιπα κράτη μέλη της Ένωσης που έχουν ήδη αποδεχτεί την προσχώρηση του Περού στη σύμβαση της Χάγης του 1980 δεν θα πρέπει να καταθέσουν νέες δηλώσεις αποδοχής, δεδομένου ότι οι υφιστάμενες δηλώσεις εξακολουθούν να ισχύουν δυνάμει του δημοσίου διεθνούς δικαίου.

               (13)

               Το Ηνωμένο Βασίλειο και η Ιρλανδία δεσμεύονται από τον κανονισμό Βρυξέλλες IΙα και συμμετέχουν στην έκδοση και την εφαρμογή της παρούσας απόφασης.

               (14)

               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Δημοκρατία της Αυστρίας και η Ρουμανία εξουσιοδοτούνται να αποδεχτούν την προσχώρηση του Περού στη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών («η σύμβαση της Χάγης του 1980»), προς το συμφέρον της Ένωσης.
   2.   Τα αναφερόμενα στην παράγραφο 1 κράτη μέλη καταθέτουν, το αργότερο στις 9 Δεκεμβρίου 2017 δήλωση αποδοχής της προσχώρησης του Περού στη σύμβαση της Χάγης του 1980 προς το συμφέρον της Ένωσης, με το ακόλουθο κείμενο:

      «Η/Το [πλήρης ονομασία του ΚΡΑΤΟΥΣ ΜΕΛΟΥΣ] δηλώνει ότι αποδέχεται την προσχώρηση του Περού στη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών σύμφωνα με την απόφαση (ΕΕ) 2016/2312 του Συμβουλίου».

   3.   Και τα δύο κράτη μέλη ενημερώνουν το Συμβούλιο και την Επιτροπή για την κατάθεση της δήλωσης αποδοχής της προσχώρησης του Περού και ανακοινώνουν στην Επιτροπή το κείμενο της δήλωσης εντός διμήνου από την κατάθεσή της.
   Άρθρο 2
   Τα κράτη μέλη που έχουν καταθέσει τις δηλώσεις αποδοχής τους όσον αφορά την προσχώρηση του Περού στη σύμβαση της Χάγης του 1980 πριν από την ημερομηνία έκδοσης της παρούσας απόφασης δεν καταθέτουν νέες δηλώσεις.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα απόφαση απευθύνεται στη Δημοκρατία της Αυστρίας και στη Ρουμανία.

      Βρυξέλλες, 8 Δεκεμβρίου 2016.

            Για το Συμβούλιο

            Η Πρόεδρος

         L. ŽITŇANSKÁ

      (1)  Γνώμη του Ευρωπαϊκού Κοινοβουλίου, της 5ης Οκτωβρίου 2016 (δεν έχει ακόμη δημοσιευτεί στην Επίσημη Εφημερίδα).

      (2)  Κανονισμός (ΕΚ) αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας ο οποίος καταργεί τον κανονισμό (ΕΚ) αριθ. 1347/2000 (ΕΕ L 338 της 23.12.2003, σ. 1).


               24.3.2017

               EL

               Επίσημη Εφημερίδα της Ευρωπαϊκής Ένωσης

               C 93/243

         P7_TA(2014)0059
   Oρισμός μέλους του Ελεγκτικού Συνεδρίου (Klaus-Heiner LEHNE — Γερμανία)
   Απόφαση του Ευρωπαϊκού Κοινοβουλίου της 4ης Φεβρουαρίου 2014 σχετικά με το διορισμό του Klaus Heiner Lehne ως μέλους του Ελεγκτικού Συνεδρίου (C7-0423/2013 — 2013/0813(NLE))
   (Διαβούλευση)
   (2017/C 093/40)

      Το Ευρωπαϊκό Κοινοβούλιο,

               —

               έχοντας υπόψη το άρθρο 286 παράγραφος 2 της Συνθήκης για τη λειτουργία της Ευρωπαϊκής Ένωσης, σύμφωνα με το οποίο κλήθηκε από το Συμβούλιο να γνωμοδοτήσει (C7-0423/2013),

               —

               έχοντας υπόψη το άρθρο 108 του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0050/2014),

               Α.

               λαμβάνοντας υπόψη ότι η Επιτροπή Ελέγχου του Προϋπολογισμού προέβη στην αξιολόγηση των προσόντων του υποψηφίου, ιδίως από την άποψη των απαιτήσεων που ορίζονται στο άρθρο 286 παράγραφος 1 της Συνθήκης για τη λειτουργία της Ευρωπαϊκής Ένωσης·

               Β.

               λαμβάνοντας υπόψη ότι κατά τη συνεδρίασή της στις 23 Ιανουαρίου 2014 η Επιτροπή Ελέγχου του Προϋπολογισμού προέβη σε ακρόαση του ορισθέντος από το Συμβούλιο υποψηφίου για το αξίωμα του μέλους του Ελεγκτικού Συνεδρίου·

               1.

               εκδίδει θετική γνώμη σχετικά με την πρόταση του Συμβουλίου να διορισθεί ο Klaus Heiner Lehne μέλος του Ελεγκτικού Συνεδρίου·

               2.

               αναθέτει στον Πρόεδρό του να διαβιβάσει την παρούσα απόφαση στο Συμβούλιο και προς ενημέρωση στο Ελεγκτικό Συνέδριο, στα λοιπά θεσμικά όργανα της Ευρωπαϊκής Ένωσης και στα ελεγκτικά όργανα των κρατών μελών.


Avis juridique important

|

32002D0848

2002/848/ΕΚ: Απόφαση του Συμβουλίου, της 28ης Οκτωβρίου 2002, για την εφαρμογή του άρθρου 2 παράγραφος 3 του κανονισμού (EK) αριθ. 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας, και την κατάργηση της απόφασης 2002/460/ΕΚ

Επίσημη Εφημερίδα αριθ. L 295 της 30/10/2002 σ. 0012 - 0013

Απόφαση του Συμβουλίουτης 28ης Οκτωβρίου 2002για την εφαρμογή του άρθρου 2 παράγραφος 3 του κανονισμού (EK) αριθ. 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας, και την κατάργηση της απόφασης 2002/460/ΕΚ(2002/848/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη τον κανονισμό (ΕΚ) αριθ. 2580/2001 του Συμβουλίου, της 27ης Δεκεμβρίου 2001, για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας(1), και ιδίως το άρθρο 2 παράγραφος 3,Εκτιμώντας τα ακόλουθα:(1) Στις 17 Ιουνίου 2002, το Συμβούλιο εξέδωσε την απόφαση 2002/460/ΕΚ για την εφαρμογή του άρθρου 2 παράγραφος 3 του κανονισμού (EK) αριθ. 2580/2001 του Συμβουλίου για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση της απόφασης 2002/334/ΕΚ(2).(2) Είναι ευκταίο να εγκριθεί ενημερωμένος κατάλογος προσώπων, ομάδων και οντοτήτων στα οποία εφαρμόζεται ο προαναφερόμενος κανονισμός,ΑΠΟΦΑΣΙΖΕΙ:Άρθρο 1Ο κατάλογος που προβλέπεται στο άρθρο 2 παράγραφος 3 του κανονισμού (EK) αριθ. 2580/2001 έχει ως εξής:1. ΠΡΟΣΩΠΑ1. AL-MUGHASSIL, Ahmad Ibrahim (γνωστός και ως ABU OMRAN ή ως AL-MUGHASSIL, Ahmed Ibrahim) γεννηθείς στις 26.6.1967 εις Qatif-Bab al Shamal Σαουδικής Αραβίας· υπήκοος Σαουδικής Αραβίας2. AL-NASSER, Abdelkarim Hussein Mohamed, γεννηθείς εις Al Ihsa Σαουδικής Αραβίας· υπήκοος Σαουδικής Αραβίας3. AL YACOUB, Ibrahim Salih Mohammed γεννηθείς στις 16.10.1966 εις Tarut Σαουδικής Αραβίας· υπήκοος Σαουδικής Αραβίας4. ATWA, Ali (γνωστός και ως BOUSLIM, Ammar Mansour ή ως SALIM, Hassan Rostom) Λίβανος, γεννηθείς το 1960 εις Λίβανο· υπήκοος Λιβάνου5. EL-HOORIE, Ali Saed Bin Ali (γνωστός και ως AL-HOURI, Ali Saed Bin Ali ή ως EL-HOURI, Ali Saed Bin Ali) γεννηθείς στις 10.7.1965 ή στις 11.7.1965 εις El Dibabiya Σαουδικής Αραβίας· υπήκοος Σαουδικής Αραβίας6. IZZ-AL-DIN, Hasan (γνωστός και ως GARBAYA, AHMED ή ως SA-ID ή ως SALWWAN, Samir), Λίβανος, γεννηθείς το 1963 εις Λίβανο· υπήκοος Λιβάνου7. MOHAMMED, Khalid Shaikh (γνωστός και ως ALI, Salem ή ως BIN KHALID, Fahd Bin Abdallah ή ως HENIN, Ashraf Refaat Nabith ή ως WADOOD, Khalid Abdul) γεννηθείς στις 14.4.1965 ή στις 1.3.1964 εις Πακιστάν, αριθ. διαβατηρίου 4885558. MUGHNIYAH, Imad Fa'iz (γνωστός και ως MUGHNIYAH, Imad Fayiz), Ανώτερος Αξιωματικός Πληροφοριών της ΧΕΖΜΠΟΛΑΧ, γεννηθείς στις 7.12.1962 εις Tayr Dibba Λιβάνου, αριθ. διαβατηρίου 432298 (Λιβάνου)9. SISON, José María (γνωστός και ως Armando Liwanag, ή και ως Joma, επικεφαλής του NPA) γεννηθείς στις 8.2.1939 εις Cabugao των Φιλιππίνων2. ΟΜΑΔΕΣ ΚΑΙ ΟΝΤΟΤΗΤΕΣ1. Οργάνωση Abu Nidal (ANO), (γνωστή και ως Επαναστατικό Συμβούλιο Fatah, Αραβικές Επαναστατικές Ταξιαρχίες, Μαύρος Σεπτέμβρης, και Επαναστατική Οργάνωση Σοσιαλιστών Μουσουλμάνων)2. Ταξιαρχία Μαρτύρων του Al-Aqsa3. Aum Shinrikyo (γνωστή και ως AUM, ή ως Aum Υπέρτατη Αλήθεια, ή ως Aleph)4. Babbar Khalsa5. Gama 'a al-Islamiyya (Ισλαμική Ομάδα), (γνωστή και ως Al-Gamaa al-Islamiyya, IG)6. Hamas-Izz al-Din al-Qassem (τρομοκρατική πτέρυγα της Χαμάς)7. Ίδρυμα Αρωγής και Ανάπτυξης Αγίων Τόπων8. Διεθνής Ομοσπονδία Νεολαίας Σιχ [International Sikh Youth Federation (ISYF)]9. Kahane Chai (Kach)10. Εργατικό Κόμμα του Κουρδιστάν (PKK)11. Lashkar e Tayyaba (LET)/Pashan-e-Ahle Hadis12. Οργάνωση Mujahedin-e Khalq (MEK ή MKO) [εκτός από το "Εθνικό Αντιστασιακό Συμβούλιο του Ιράν" ("National Council of Resistance of Iran" - NCRI)] [γνωστή και ως Εθνικός Απελευθερωτικός Στρατός του Iran (NLA, η μαχόμενη πτέρυγα της MEK), Μουτζαχεντίν του Λαού του Ιράν (PMOI), Εταιρία Μουσουλμάνων Ιρανών Σπουδαστών]13. Νέος Λαϊκός Στρατός (NPA), Φιλιππίνες, συνδεδεμένος με το Sison José María C (γνωστό και ως Armando Liwanag, ή και ως Joma, επικεφαλής του NPA)14. Παλαιστινιακό Απελευθερωτικό Μέτωπο (Palestine Liberation Front, PLF)15. Παλαιστινιακή Ισλαμική Τζιχάντ (Palestinian Islamic Jihad - PIJ)16. Λαϊκό Μέτωπο για την Απελευθέρωση της Παλαιστίνης (Popular Front for the Liberation of Palestine - PFLP)17. Λαϊκό Μέτωπο για την Απελευθέρωση της Παλαιστίνης - Γενική Διοίκηση (Popular Front for the Liberation of Palestine-General Command (γνωστό ως PFLP-General Command, PFLP-GC)18. Επαναστατικές Ένοπλες Δυνάμεις της Κολομβίας (Fuerzas armadas revolucionarias de Colombia, FARC)19. Επαναστατικός Λαϊκός Απελευθερωτικός Στρατός/Μέτωπο/Κόμμα (Revolutionary People 's Liberation Army/Front/Party - DHKP/C), [γνωστός ως Devrimci Sol (Επαναστατική Αριστερά), Dev Sol]20. Φωτεινό Μονοπάτι (SL) (Sendero Luminoso)21. Ενωμένες Δυνάμεις Αυτοάμυνας/Ομάδα Κολομβίας (Autodefensas Unidas de Colombia - AUC)Άρθρο 2Η απόφαση 2002/460/ΕΚ καταργείται.Άρθρο 3Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Η παρούσα απόφαση παράγει αποτελέσματα την ημέρα της δημοσίευσής της.Βρυξέλλες, 28 Οκτωβρίου 2002.Για το ΣυμβούλιοΟ ΠρόεδροςP. S. Møller(1) ΕΕ L 344 της 28.12.2001, σ. 70.(2) ΕΕ L 160 της 18.6.2002, σ. 26.


Avis juridique important

|

31996D0206

96/206/ΕΚΑΧ, ΕΚ: Απόφαση του Συμβουλίου και της Επιτροπής, της 22ας Δεκεμβρίου 1995, για τη σύναψη από την Ευρωπαϊκή Κοινότητα της ενδιάμεσης συμφωνίας μεταξύ της Ευρωπαϊκής Κοινότητας και Ευρωπαϊκής Κοινότητας Άνθρακα και Χάλυβα, αφενός, και του Κράτους του Ισραήλ, αφετέρου, για το εμπόριο και τα εμπορικά θέματα

Επίσημη Εφημερίδα αριθ. L 071 της 20/03/1996 σ. 0001 - 0001

ΑΠΟΦΑΣΗ ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ της 22ας Δεκεμβρίου 1995 για τη σύναψη από την Ευρωπαϊκή Κοινότητα της ενδιάμεσης συμφωνίας μεταξύ της Ευρωπαϊκής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και του Κράτους του Ισραήλ, αφετέρου, για το εμπόριο και τα εμπορικά θέματα (96/206/ΕΚΑΧ, ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95,τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 σε συνδυασμό με το άρθρο 228, παράγραφος 2, πρώτο εδάφιο,τη γνώμη του Ευρωπαϊκού Κοινοβουλίου (1),Αφού έλαβαν τη γνώμη της συμβουλευτικής επιτροπής και την ομόφωνη σύμφωνη γνώμη του Συμβουλίου,Εκτιμώντας ότι εν αναμονή της ενάρξεως της ευρωμεσογειακής συμφωνίας συνδέσεως μεταξύ της Ευρωπαϊκής Κοινότητας και των κρατών μελών της, αφενός, και του Κράτους του Ισραήλ, αφετέρου, που υπεγράφη στις Βρυξέλλες, στις 20 Νοεμβρίου 1995, κρίνεται αναγκαία η έγκριση της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και του Κράτους του Ισραήλ, αφετέρου, η οποία υπεγράφη στις Βρυξέλλες στις 20 Νοεμβρίου 1995,ΑΠΟΦΑΣΙΖΟΥΝ:Άρθρο 1 Εγκρίνεται εξ ονόματος της Ευρωπαϊκής Κοινότητας και της Ευρωπαϊκής Κοινότητας Άνθρακα και Χάλυβα η ενδιάμεση συμφωνία για το εμπόριο και εμπορικά θέματα μεταξύ της Ευρωπαϊκής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και του Κράτους του Ισραήλ, αφετέρου, καθώς και τα παραρτήματα, τα πρωτόκολλα, οι ανταλλαγές επιστολών και οι δηλώσεις της.Τα κείμενα που αναφέρονται στην παράγραφο 1 επισυνάπτονται στην παρούσα απόφαση.Άρθρο 2 Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 40 της ενδιάμεσης συμφωνίας εξ ονόματος της Ευρωπαϊκής Κοινότητας. Ο Πρόεδρος της Επιτροπής προβαίνει στην κοινοποίηση αυτή εξ ονόματος της Ευρωπαϊκής Κοινότητας Άνθρακα και Χάλυβα (2).Βρυξέλλες, 22 Δεκεμβρίου 1995.Για το ΣυμβούλιοΟ ΠρόεδροςL. ATIENZA SERNAΓια την ΕπιτροπήΟ ΠρόεδροςJ. SANTER(1) ΕΕ αριθ. C 17 της 22. 1. 1996.(2) Βλέπε σ. 148 της παρούσας Επίσημης Εφημερίδας.